text:
Tróndur Arge 13.10.2018 (18:16)
Tíðindafundur hjá Kosovo: Havi enn meiri virðing nú
Høvðusvenjarin hjá Kosovo er Bernard Challandes, sum tók við sum venjari fyrr í ár, eftir at Albert Bunjaki takkaði fyri seg í 2017. 67 ára gamli Bernard Challandes, sum er úr Sveis, hevur eisini verið landsliðsvenjari hjá Armenia. Hann segði undan dystinum í Kosovo fyri einum mánaði síðani, at hann hevði nógva virðing fyri Føroyum. Hon er blivin enn størri.
Les eisini: Broyta spælskipan og tveir spælarar
- Nú havi eg størri virðing fyri Føroyum, eftir dystin móti Aserbadjan. Eg havi sæð dystin og 3-0 er als ikki rætta myndin av dystinum. Teir hava tveir møguleikar og eru á odda 2-0, meðan tit hava fleiri møguleikar, men teir bjarga tvær ferðir á strikuni, sigur Bernard Challandes á tíðindafundinum hjá Kosovo í dag.
Venjarin hjá Kosovo er dámligur og tosar fegin, tá hann verður spurdur á tíðindafundinum. Hann vil ikki siga so nógv um liðið, men leggur dent á, at talan er ein týdningarmiklan dyst fyri bæði liðini.
- Støðan er tann sama fyri bæði liðini, tí tað er ein týdningarmikil dystur. Eg kann ikki siga, um tað er seinati møguleikin hjá Føroyum, men tað er líka við. Tað er tó ikki okkara trupulleiki, at hugsa um Føroyar, men vit vita at føroysku spælararnir stríðast væl. Eg vænti ikki, at teir fara at broyta tað stóra, tí teir eru kroystir at vinna. Vit vita, at teir fara stríðast og koma við øllum, sum teir hava, sigur Bernard Challandes, ið tosa enskt á tíðindafundinum.
Hann verður á tíðindafundinum eisini spurdur, um hann ætlar at broyta spælið nakað. Ein av lokalu tíðindamonnunum í Kosovo spyr, um tað ikki blriv spælt við ov nógvum innleggum í fyrru uppgerðini.
- Eg haldi ikki, at trupulleikin var innleggini, men at vit ikki høvdu spælarar innfyri. Vit spæla við innleggum, tí vit hava góðar spælarar á vongum. Eg haldi ikki, at vit skulu broyta okkara lið ov nógv í mun til mótsøðuna, sigur Bernard Challandes.
Hann sigur, at hann ikki hugsar so nógv um at beinleiðis vinna, men um at avrikið skal verða gott. Dysturin verður á Tórsvølli og byrjar klokkan 17. FM1 byrjar at senda frá klokkan 15.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


c: text/html

text:
- Tíðindi, mentan og ítróttur
Alment lønt í Danmark onga lønarhækking
Tey 750.000 almennu starvsfólkini í Danmark skulu ikki vænta sær lønarhækking, tá sáttmálasamráðingar aftur verða á skránni.
Danska fíggjarmálaráðið sigur, at lønin í almenna geiranum síðani 2008 er hækkað meira enn í privata geiranum, og tað ber ikki til, sigur Sophie Løde, nýskipanarráðharri, við Børsen.
- Tað skaðar samfelagsbúskapin, at almennu lønirnar ikki fylgja gongdini í privatu lønunum, sigur hon.
Umleið 330 milliardir krónur verða goldnar í almennum lønum um árið, og tí sigur tað seg sjálvt, at lønarspurningurin fer at standa ovast á breddanum í sáttmálasamráðingunum, sigur Sophie Løde.
Tøl hjá Fíggjarmálaráðnum vísa, at síðani 2008 eru almennu lønirnar hækkaðar 1,6% meira enn tær privatu.
Arbeiðsgevararnir siga, at lønirnar í kommunala geiranum eru hækkaðar 2,4% meira enn í privatu vinnuni sama tíðarskeið.
Kommunurnar vísa hesum aftur
Anders Bondo Christensen, sum er samráðingarleiðari hjá kommunalum starvsfólkum, vísir hesum aftur.
Hann sigur, at tað ber ikki til at taka eitt ávíst tíðarskeið burtur úr heildini.
Anders Bondo Christensen sigur, at síðani skipanin um lønargongdina fyri privata og almenna geiran kom í gildi í 1996, hava almennu og privatu lønirnar verið tær somu.
Sí eisini

robotstxt: allowed

filter: keep


text:
Stefan í Skorini 11.07.2002 (14:45)
Statoil kring Føroyar uttan føroyskar favorittar
Aftur í ár skipar Tórshavnar Súkklufelag fyri kappingini Statoil kring Føroyar. Kappingin er í fimm dagar, tá súkklararnir sleppa at royna á teimum føroysku landavegunum.
Byrjað verður mikudagin 17. juli í Klaksvík, tá prologurin, sum er ein stuttur einkultstartur, er á skránni.
Talan er um eina etapukapping, og tað vil siga, at tíðirnar frá teimum ymsu kappingunum verða lagdar saman. Tann, sum nýtir stytst tíð um tær fimm etapurnar, vinnur kappingina Statoil kring Føroyar. Førarin í kappingini er í tí bláu Statoil-troyggjuni. Vinnarin verður funnin sunnudagin 21. juli í Havn, verður sagt í tíðindaskrivi.
Hvørki Bogi Christiansen ella Rógvi Johansen eru við í ár. Bogi hevur tikið ein steðg frá súkkling, meðan Rógvi vegna ónøgd við kappingina ikki verður við í ár.
Útlendsk luttøka fer óivað aftur í ár at seta dám á kappingina. Súkklarar av Ynes Mon og Danmark vera við, og Karsten Ellerup úr Danmark man teljast millum teir størstu favorittarnar.
Av teimum føroysku súkklarunum kunnu vit nevna Gunnar Dahl-Olsen, Sverra Mohr Edvinsson og Eli Christiansen. Hesir tríggir vera væntandi millum teir fremstu føroyingarnar.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Summarferia í Danmark juli 2016 3
Hendan fitta situr á borðinum og syngur :)
Debora hjálpir abbanum at grilla :)
Laila, Anja og børnini eru farin til Aalborg at sova, tey skullu tíðliga upp
í morgináðrini. Debora skal til lækna. So vit báðir eru farnir
á eina resturant Lagunen at fáa okkum ein bita, liggur 600 metrar frá summarhúsinum :)
Aftaná smurdi eg Gudmundur av í Minigolf :o)
Minigolf liggur í einum campingplássi Hals Strand Camping, beint við Lagunen
So fara tey við Deboru til læknan
Loppumarknað má man fara á, her í Hals
Fitta Gudrid hon er altíð í góðum lag :)
Grilla pizza fyri fyrstu fer, riggaði fínt
Gudmundur óførur at spæla við Deboru, og eisini við Gudrid
Tey elska at reiggja
Vit hava tikið eina erkja av saltfiski viður við
So eru vit í Aalborg Station, Anja og børnini skulu taka ímóti Helgja
Grilling á skránni aftur
Aftaná náttaran fóru vit ein spaseritúr
So ein ís omaná
Sera vakurt í kvøld, myndirnar bara nakað myrkar
Aftur at golfa, hesafer tosa vit ikki um hvør vann og tapti :(
4. Partur >>>>


text:
- Denne begivenhed er allerede afholdt.
Av Skipanesi til Æðuvíkar 1. umfar
27. april 2017 @ 19:30 - 21:30| kr 130
Atgongumerki á 130,- kr. eru til keyps í Løkshøll ein tíma undan tiltakinum!
Hóskvøldini 27. apríl, 11. mai og 25. mai mugu krossast av í álmanakkanum. Tá møtast vit í Løkshøll til vælumtóktu spurnakappingina “Av Skipanesi til Æðuvíkar”.
Undanfarnu kappingarnar hava vit brúkt gongina rundan um Løkshøll til framsýningar. Okkara listafólk eru sloppin at sýna fram. Hesaferð verður høvi at síggja list á høgum støði, tí trímenningarnir Oggi Lamhauge og Anna Jacobsen, sum í dag búgva í Hoyvík og í Runavík og hava felags ættarbond úr Rituvík, koma at sýna fram.
Eisini er greitt, at Janus Trygvason, sum var onnur helvtin av Safir á sinni, kemur at syngja í hálvleikunum. Janus er ommusonur Miu í Dalinum í Lamba.
Spennandi lutakast
Tað verða tvey garvað lið, sum skjóta ársins spurnakapping í gongd.
Týskvøldið var kastað lut um, hvør skal møta hvørjum. Og tað verða vinnararnir frá seinastu kapping, Tórbjørn og Sverri, sum leggja út við at kappast móti lambamonnunum Magnusi og Edmundi í fyrsta innleiðandi dysti í fyrsta umfari.
Í seinna innleiðandi umfarinum sama kvøldið, 27.april, kappast Andrass og Jóna móti tveimum spildur nýggjum luttakarum. Talan er um fyrrverandi hjálparvenjararnar, Harry og Djóna.
Annað umfar verður avgreitt 11.mai. Tá eru tað fyrst Bill og Tóri, sum skulu dystast móti suðuroyingunum Jóannesi og Eli. Í seinasta innleiðandi dystinum møta systkini Sæunn og Helgi teimum báðum Kára og Terja.
Skráin sær tí soleiðis út:
Hóskvøldið 27.apríl kl. 19:30:
Tobbi og Sverri móti Magnusi og Edmundi
Andrass og Jóna móti Harry og Djóna
Hóskvøldið 11.mai kl. 19:30:
Bill og Tóri móti Jóannesi og Eli
Sæunn og Helgi móti Kára og Terja.
Vinnandi liðini møtast í finaluni 25.mai


text:
Leygardagin 14.oktober letur Tóroddur Poulsen upp sína 60 ára føðingardagsframsýning í Steinprenti. Fjøllistamaðurin, sum í 2013 varð heiðraður við stóru mentanarvirðislønini, var fyrst kendur sum yrkjari og síðani sum grafiskur listamaður. Men hann hevur eisini givið fløgur út, gjørt installatiónir, skrivað skaldsøgur og bloggar, málað olju- og vatnlitamálningar, og stóra verkið vaksur javnt og samt. Bara í oktober í ár gevur hann eitt yrkingasavn og eina plátu út, umframt, at Sprotin gevur út stóra bók um hansara verk.
Framsýningin eitur Tóroddur & Co eftir einum av nýggju steinprentunum, har vit síggja framsíðuna av einum bókahandli, ið eftir øllum at døma er opin í allar ævir - men ynskir tú tær eina krimibók, er hetta ikki rætti bókahandilin.
Eitt hugtakandi og merkiligt prent, sum Tóroddur Poulsen gjørdi í fjør eitur Hevd. Á prentinum sæst eitt rundleitt, reytt skap við fýra útúrgerðum, sum stinga út í hvørjari av teimum fýra síðunum á skapinum. Reyða skapið vendir aftur í øðrum myndum. Tað gevur beinanvegin varhugan av onkrum figurativum, og minnir um ein kavbát ella eina skjaldbøku, men skapið letur seg ikki lesa út í æsir, tí tað er nonfigurativt. Beint niðri undir reyða skapinum er ein lítil ugla og undir henni ein uppseting av spannum og prikkum, sum minnir um okkurt slag av myndagátu, ið tó tykist mangla tann samanhang og eintýðuga svarið, sum er sjálvur kjarnin í slíkum myndagátum. Her verður greidliga ikki hildið nógv um hetta, at halda nakað í hevd ella at grunda sítt virksemi á gamla siðvenju ella á mátan mann segði ella gjørdi fyrr. Sambært myndini gevur hesin vani als onga meining. Betur er at hugsa nýtt og tað ger Tóroddur Poulsen. Umframt steinprentini verða eisini 42 objekt á framsýningini, sum hann hevur gjørt burtur úr bókum, ið eru pakkaðar inn ella mumifiseraðar og sum nú heilt ítøkiliga skulu lesast á nýggjan hátt.
Øll eru hjartaliga vælkomin til upplatingina og at heilsa uppá listamannin í Steinprenti leygardagin 14.oktober frá klokkan 15-17.
----------
Tóroddur & Co
Lørdag d.14.oktober åbner Tóroddur Poulsens 60 års fødselsdagsudstilling i Færøernes grafiske værksted, Steinprent i Tórshavn. Kunstneren, som i 2013 modtog den store færøske kulturpris, var først kendt som digter og siden som grafisk billedkunstner. Men han har også skrevet romaner, ligesom han har udgivet musik. Han har arbejdet med maleri og installationer, og det samlede værk vokser stadigt. I oktober i år udgiver han en digtsamling og en plade (sammen med Kim Kristensen) ud over, at en stor monografi bliver publiceret, der omhandler hans værk.
Udstillingen har titlen Tóroddur & Co efter et af hans nye litografier, der forestiller forsiden af en boghandel, der ser ud til at være åben i al evighed – men hvis du ønsker dig en krimi, er dette næppe det rigtige sted. Ud over litografier, udstiller Tóroddur Poulsen 42 objekter eller mumificerede bøger, der nu helt bogstaveligt skal læses på en ny måde. Alle er hjerteligt velkomne til fernisering og til at hilse på kunstneren i Steinprent lørdag d.14.oktober fra klokken 15-17.


text:
Snorri Brend
25.09.2014 - 16:33
Tíðindi > Samfelag & Politikkur > Samferðsla
Smyril slapp ikki frá bryggju í morgun, tá farast skuldi av Krambatanga til Havnar.
Motorarnir vildu ikki starta, tá teir skuldu, tí at ein ventilur var farin.
Men eftir at menn høvdu arbeitt við at loysa trupulleikan í eina tíma, kundi Smyril leggja frá landi ein góðan tíma seinni enn ætlað.
- Vit verða tí noyddir at broyta ferðaætlanina í dag, upplýsir Jens Petur Brattalíð fyri Portalinum.
Hann er ferðslusamskipari hjá Strandferðsluni, og her gjørdi ein av, at túrurin av Havnini fyri einum tíma síðani ikki kundi siglast.
- Hesin túrurin verður ístaðin sigldur klokkan 13, sigur hann.
Eftir hetta verður ferðaætlanin fylgd, soleiðis at Smyril fer aftur av Krambatanga klokkan 15:30 og suður aftur klokkan 18:30.


text:
Meistaradeild menn: ÍF framum Fleyr
Mynd: ÍF liðið, sum í gjár vann 3-0 Fleyr
Tveir dystir vóru sunnudagin leiktir í meistaradeildini hjá monnum, eftir at landskappingin hevur ligðið still síðani byrjanini av desember, orsakað av, at bólkakappingin í steypakappingini hevur verið avgreidd.
Í Gundadalshøllini í Havn hevði Fleyr vitjan av ÍF, og roknað varð við einum spennandi dysti, men skjótt gjørdist greitt, at ÍF-liðið var sera væl fyri, meðan Fleyr ikki megnaði at svara aftur.
ÍF vann dystin 3-0, og kom sostatt framum Fleyr, sum lá á øðrum plássi undan dystinum. Settini endaðu 18-25, 19-25 og 18-25.
Suni Juul Petersen frá Fleyr viðmerkti eftir dystin, "at hetta var vánaligasti dysturin hjá Fleyr í hesum kappingarárinum", meðan Bartal Eliasen frá ÍF harafturímóti vísti á, at "ÍF hevur høgt støði, tá vit spæla okkara spæl."
Mjølnir enn fremst
Í gjár tók Mjølnir eisini ímóti SÍ. Mjølni vísti enn einaferð, hví teir eru á odda í landskappingini. Mjølnir vann dystin 3-0 við settúrslitunum 25-13, 25-19 og 25-15.
Støðan í landskappingini er henda eftir dystirnar um vikuskiftið:


text:
- Tíðindi, mentan og ítróttur
Helmingurin vrakar menningarlæruna
Kanningin er gjørd í samstarvi við greiningarfyritøkuna Lóður. Hon varð gjørd á sumri í 2017, og 532 tilvildarliga vald fólk ímillum 15 og 75 ár luttóku.
Sum fimti parturin í sjónvarpsrøðini Gud signi Føroyar avdúkaði, hevur ein av spurningunum til endamáls at kanna, hvat føroyingar halda um menningarlæruna, sum upprunaliga varð sett fram av Charles Darwin í 1859. Tvs. læran um, at alt lív hevur ein felags uppruna, og at alt lív hevur ment seg ígjøgnum milliardir av árum. Kanningin spurdi:
Tað hevur verið kjakast um upprunan hjá menniskjum. Vinarliga sig mær, hvør av hesum setningum er tættast tíni fatan?
1. Nøkur fólk verða nevnd “kreationistar” og trúgva, at menniskjan varð skapt av Gudi ella eini hægri makt. Hesi trúgva ikki, at menniskjan er vorðin til yvir drúgva tíð og at menniskju og eitt nú apur hava sama uppruna
2. Nøkur fólk verða nevnd “evolutionistar” og trúgva, at menniskjan er vorðin til yvir drúgva tíð við menning frá einum slagi til eitt annað (tvs. at t.d. apur og menniskju hava sama uppruna)
3. Summi fólk vita ikki, hvat tey skulu halda
Úrslitini vóru soljóðandi:
Tann størsti bólkurin, 52 %, siga seg vera kreationistar og trúgva, at menniskjan varð skapt av Gudi ella eini hægri makt. Hesi trúgva ikki, at menniskjan er vorðin til yvir drúgva tíð, og at menniskju og eitt nú apur hava sama uppruna.
21 % siga seg vera evolutionistar og halda, at menniskjan er vorðin til yvir drúgva tíð við menning frá einum slagi til eitt annað (tvs. at t.d. apur og menniskju hava sama uppruna).
Og 27 % siga seg ikki vita. Tað vil siga, at ein meiriluti av føroyingum vrakar vísindaliga ástøðið um menningarlæruna.
Øðrvísi kring landið
Eins og í undanfarnum sendingum var ein ávísur munur á økjunum kring landið – hóast hesin munurin hevur verið størri í mun til aðrar spurningar.
Í Norðoyggjum og Eysturoynni hildu 62 %, at menniskjan er skapt av Gudi, og at menningarlæran ikki er sonn. Í høvuðsstaðarøkinum svara 40 %, at menniskjan er skapt av Gudi ella einum hægri mátti, og at menniskjan ikki er eitt úrslit av evolutión.
Og í restini av landinum er hetta talið 57 %.
Sí eisini


text:
Evnið hesa vikuna er sera áhugavert. Tað munnu verða fá, ið ikki ynskja sær meira dirvi. Tað kann brúkast til alt, og ofta er tað júst tann eginleikan, vit mangla fyri at koma heilt har vit ynskja.
Eisini hava venjingarnar og gongutúrarnir verði serstakliga góðir hesa vikuna. Mona fær okkum at renna interval, og tað er eg blivin fan av. Ein veruliga lekkur kensla at trýsta seg sjálva heiiiilt har út. Tað kann eg heilt sikkurt viðmæla. Tað er eisini fantastiskt at koma út í náttúruna. Eg var seinasta túrin í gjár. Eg hevði sovið alt ov lítið um náttina og verið í Týsklandi um dagin og haft gestir. Eg var so troytt, men veðrið var so pent, at eg lat meg í renniskógvarnar og fór út. Ein heilt framúrskarandi túrur! Eg fekk ordiliga reinsa út. Eg var full av orku tá eg kom heim aftur, og tað er eitt sterkt tekin uppá at venjing veruliga gevur okkum nakað. Ikki bara kroppsliga men so sanniliga eisini sálarliga.
p.s. hesir venjingarjakkin hevur fylgt mær í nógv ár eftir hondini, og hann er enn líka góður at verða í.
Aftur til evnið hesa vikuna. Hvat er dirvi?
Dirvi verður ofta sett saman við, at vit gera eitthvørt, hóast hetta kann ræða okkum. Tað kann verða at fara í biograf einsamøll, at fara inn í eitt búr við leyvum, at byrja egið felag osf. Tað nýtist ikki at verða farligt fyri at krevja dirvi av okkum, men heldur nakað ið vit ynskja at vit gjørdu, men ikki hava dirvi til.
Altso altso, tað er ofta eg kundi hugsað mær at tora betur. Men eg vil tó siga at eg tori ótrúliga nógv betur nú, í mun til fyri nøkrum árum síðani. Eg havi eina fatan av, at ein av orsøkunum er at eg eri flutt úr Føroyum. (ikki tí ein ikki kann mennast í Føroyum), men eg haldi tað kann verða torført at flyta síni mørk í einum stað, har øll kennast og øll hava eina meining um tað tú gert. Skilja tit hvat eg meini?
Onkuntíð kann tað kennast torført at bróta síni mørk, framman fyri so nógvum fólki. Tað tætta samanhaldið í Føroyum, er tað sum ger okkara land so fantastiskt, men á júst hesum økinum, havi eg kanska kent tað sum eina forðing at samfelagið er so lítið. Tískil kennist tað, sum eg havi brotið nógv mørk, síðani eg flutti. (ikki fyri at mæla tykkum at flyta haha..) Hetta er sera ymiskt frá persóni til persón, so hetta er einans mín uppliving.
Hesa vikuna havi eg roynt at hugsað um, nær er kenna meg djarva. Tað fyrsta eg kom í tankar um, var tá eg stovnaði SukurSøtt. Eg var so nervøs fyri hesum. Eg hevði ongar royndir, men visti bara at hetta var nakað eg hevði áhuga fyri. Men hvat fóru fólk at halda? hevði eg nakað at bjóða? hvat um ongin fór at dáma tað? Júst hesir tankarnir kunnu køva øll góð hugskot, og tað er soo syrgiligt. Onkuntíð MUGU vit leggja negativu tankarnar til síðis, og í staðin sannføra okkum sjálvar um, at vit nokk skulu klára tað.
So leingi vit gera tað so gott vit kunnu. Um vit stríðast og arbeiða við onkrum við brenna fyri, so ber alt til. ALT ber til. Sum babba plagdi at siga “Vígdis.. tað krevur venjing, venjing og venjing”.. Hetta fekk eg altíð at vita sum barn og tannáringur. Eg veit ikki um eg lurtaði so væl eftir tí tá, men nú skilji eg betur hvat hann meinti við. At venja og gerast betur gevur eisini eina ótrúliga gleði. Uttan at flyta mørk, ber hetta ikki til.
Ímynda tær, um tú gjørdi alt tú ynskti? Ella kanska bara helvtina, so hevði tað eisini verið nógv! Tú kanst byrja við smáum stigum. Finn okkurt í gerandisdegnum, sum tú hevði ynskt varð enn betur. Tað kann verða eitt so lítið ting, sum at spyrja fitta starvsfelagan á arbeiðsplássinum, um tit skulu fara út at eta okkurt kvøldi. Hetta kann verða ooordiliga torført fyri nøkur, tí vit øll hava lyndi til at verða bangin fyri at verða avvíst. Men hvat er tað ringasta sum kann henda? Tú fært eitt nei, og so er tað ikki meira enn tað. Men allarhelst fært tú eitt ja, og tað fer at kennast faaantastiskt!
Eg veit eisini at nøkur ikki vilja fara í eitt venjingar sentur einsamøll. Her er eisini ein upplagdur møguleiki at vísa dirvi. Far avstað við tær. Sum Mona plagar at siga, halt høvdið høgt og gang sum tann drotningin tú ert!
Okkara stórsta forðing er ofta vit sjálvar. Vit halda veruliga, at onnur brúka sína tíð uppá at hugsa um okkum.. Nei tú, eg kann looova tær at tey ikki gera tað. So lat verða við at lata teg stýra av tí, sum tú heldur at onnur hugsa um teg. Ger tað tú hevur hug til og tú fert at fáa eina nógv betur tilveru.
Hetta var fjórða vikan, sum nú er farin framvið við SKÍN’17. Eg kenni ein stóran mun í mínum kroppi og tá eru tað smá val eg taki hvønn dag, ið hava hjálpt mær at komið her til. Hetta hevur ikki verið nøkur kollvelting, men heldur ein góð broyting, ið hendir dag fyri dag.
Um eg kann, so kanst tú eisini!
M&K


text:
30. desember 2017
Lundaspelen er liðugt fyri hesa ferð hjá H71.
Í kvøld koma hálvthundrað hoyvíkingar aftur til Hoyvíkar - móð, men sum heild væl nøgd eftir at tey hava kappast í kappingini Lundaspelen í Svøriki síðani 2. jóladag.
H71 valdi at luttaka í hesari kappingini fyri at fáa nakrar góðar dystir, við góðari mótstøðu, soleiðis, at okkara leikarar kundi meta seg ímóti leikarum frá øðrum londum.
Samaunumtikið kunnu vit staðfesta, at føroyskur ungdómshondbóltur er á góðari leið. Avrikið hjá øllum 4 H71 liðunum er góðkent, og eitt nú gentur 14 og 16 stóðu seg kanska nakað betri, enn vit tordi vóna frammanundan. Tær spældu seg til 1/8 parts finaluna, har tær tó gjørdust ov stuttar.
Dreingir 14 komu í ein sterkan bólk og vóru ikki hepnir í lutakastinum. Teir vunnu tó tveir dystir og spældi ein javnan. Eisini eitt góðkent avrik.
Vónirnar til okkara dreingir 15 vóru stórar, áðrenn teir fóru avstað. Teir gjørdust nummar 2 av 150 liðum í summar, tá teir luttóku í Partille Cup, so hesa ferð var greiða málið at gerast nummar 1.
Hetta eydnaðist uttan stórvegis trupulleikar. Bert í tí eina dystinum í ¼ finaluni fingu teir verunliga stóra mótstøðu men vunnu tó við 3 málum. Finalan var ikki serliga spennandi, og okkara dreingir lótu ongantíð nakran iva verða um, at gullið skuldi við til Hoyvíkar í kvøld. Finalan varð vunnin 19-7, onki minni.
Hjartaliga tillukku !!!!
Myndin oman fyri er D15-liðið.
Aðrar myndir kanst tú síggja í myndasavninum her til høgru.
Væntandi kemur bussurin við luttakarunum til Hoyvíkshøllina klokkan 21:30 í kvøld, leygarkvøld.
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text: SwimNews.com skrivar í kvøld, at minst 8 olympiskir meistarar fara at kappast á komandi Mare Nostrum kapping í Monaco tann 5. – 6. juni 2010, umframt ein rúgva av øðrum góðum svimjarum. Nøvnini eru til dømis Marieke Guehrer, Leisel Jones, Stephanie Rice, Jessicah Schipper og Brenton Rickard úr Avstralia, Alain Bernard og Coralie Balmy úr Fraklandi, Kosuke Kitajima úr Japan, Oussama Mellouli úr Tunesia, og Rebecca Soni, Jessica Hardy, Natalie Coughlin, Dana Vollmer, Aaron Peirsol og Eric Shanteau úr USA.


text:
Danska fólkið verður meiri fremmant og brúnari ár undan ári
Uttan mun til, hvussu nógv danskir politikarar siga seg vilja tátta og herða útlendingapolitikkin, so tynnist út í danska partinum av fólki Danmarkar.
Gamli Holgar danski situr enn fram á svørðið og snorksvevur á Krúnborg slotti, meðan tað tynnist í dana skara. Danir verða sum evropear erstattaðir av útlendingum við villfremmandum máli og mentan, alt ætlað til hertøku.
Í fjør fingu tilfluttar muslimskar kvinnur 5. hvørt barn í Danmark, hóast tær áttu bert at fingið 12. hvørt barn. Altso fáa tær 20% og ikki 8% av øllum børnum.
Tað merkir, at dupult so nógv børn fødd í Danmark hava muslimsk foreldur, sum børn fødd av donskum foreldrum. Har er munur á kvinnum. Men tær muslimsku arbeiða heima, har tær føða og passa børn og tosa arabiskt.
Nú telja muslimskar kvinnur 16-45 ár 12,4% av øllum kvinnum í hesum burðarføra aldurbólki, dupult so nógvar sum danskar kvinnur í Danmark.
Talið á sýriskum kvinnum í Danmark er 6-faldað úr 3.283 í 2013 upp í 20.706 í 2017. Í hesum 3-ára skeiði fingu 17.819 sýrar politiskt friðskjól í DK.
Eftir bert 25 árum hava nærum 200.000 “flóttar” og tilflytarar aftrat fingið stats-borgaraskap í Danmark. Hetta mest úrslit av Mastrich-sáttmálanum í 1993.
Danmarks statistik sigur, at talið á muslimskum tilflytarum var gott 150.000 í 1993, men í dag telja tey nærum 500.000.
Seinastu 5 árini eru 20.000 familjusamanføringar farnar fram í Danmark, tey flestu islamar. 1 islamur nørist til 20 íslamar eftir 20 árum við ketu-tilflyting.
Síðan 2013 búgva 50.000 fleiri flóttafamiljur í Danmark. Tann danska Korte Avis vísir á, at í eini týskari meiningakanning svara 91% av teim spurdu, at Týskland klárar ikki fleiri tilflytarar, ikki 1 fleiri, familjusamanførd ella onnur.
Tað skrivar Die Welt, og Den Korte Avis er sannførd um, at 90% av dønum eisini høvdu kravt, at floymurin av útlendingum inn í Danmark má steðga. Okkurt bendir á, at nakrir danskir politikarar síggja skrivtina á vegginum.
Hinvegin ivast avísin í, um tann ætlaða táttingin í útlendingapolitikkinum ikki eru tær beru lótir, ið skulu tøla veljarar nú, skjótt bert hálvt ár fyri valið.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Norðlysið gitar: Tummas Lervig fyri Hendrik Old
Eg gangi út frá, at Poul Michelsen hevur eina góða frágreiðing til vanliga skattgjaldaran
Saudi-Arabiski krúnprinsurin kann verða koyrdur frá
Myndarøð úr Føroyingahavnini: Tíðarinnar tonn er farin avstað við tí mesta.
Sjálvstýri havt ársfund
Terje hugleiðir um almennan og privatan kappróður.
Samband
Postboks 226
FO-600 Saltangará


text: So er bara ein vika til vit fara til Small States kappingina í Íslandi, við 8 føroyskum svimjarum. Eg havi sum ein av ferðaleiðarunum gjørt eitt stutt skriv ið kann síggjast her á Google Docs, við upplýsingum um til dømis nær vit fara, og hvar vit búgva. Tilmeldingarnar eru eisini sendar í dag, og váttan er fingin fyri at tær eru komnar fram. Annars ber til at frætta meira við at ringja til mín á 21 97 54, ella meyla til adressuna í skrivinum, ella við at spyrja í viðmerking her. Og jú, okkurt meira ordiligt tíðindaskriv kemur nokk ein av døgunum 🙂


text:
Wikipedia:Mánaðargreinin/juli 2017
Torkil Veyhe (føddur 9. januar 1990) er Føroya besti súkklari. Torkil súkklar fyri danska kontinentalsúkkluliðið Team ColoQuick-Cult og fyri Føroyar á Oyggjaleikum. Hann hevur fyrr súkklað fyri Team WeBike-CK Aarhus í 2015-16, Odder Cykel Klub 2012-15 og Tórshavnar Súkklufelag 2007-12. Torkil flutti til Danmarkar í 2012 fyri at lesa til civilverkfrøðing og fyri at súkkla. Fyrstu árini súkklaði hann við liðum, ið ikki eru professionell, men síðan 2017 hevur hann verið profesionellur súkklari. Hann hevur vunnið fleiri ymiskar súkklukappingar bæði í Føroyum, Danmark og á Oyggjaleikum, og hevur eisini luttikið í kappingum í øðrum londum. Hann hevur eitt nú vunnið Pinsecuppen og Rødekro-løbet í Danmark, Kring Føroyar og FM í Føroyum og tíðarkoyring á Oyggjaleikum. Hann hevur sett sær mál, harav fleiri eru rokkin. Tá ið Torkil í november 2015 skifti felag og fór frá Odder Cykle Club til Team WeBike-CK Aarhus, setti hann sær sum mál at vinna ein A-sigur og at vinna síni fyrstu UCI-stig. Bæði hesi mál eydnaðust í april og mai 2016, tá ið hann vann tey fyrstu 3 UCI-stigini í Himmerland Rundt, og tá ið hann vann Marcello Bergamo Cuppen 2016 (eisini kent sum Pinsecuppen). Hann hevur fleiri ferðir verið millum topp-3 og topp-10 í kappingum í Danmark. Í 2017 hevur hann eisini gjørt vart við seg í norsku UCI-kappingini Tour des Fjords, har hann var um reppið at vinna fjórða teinin, men var yvirhálaður stutt áðrenn málstrikuna av fleirfalda norska meistaranum, Edvald Boasson Hagen. Á 2. og 4. teini vann hann stríðssigurin og fekk laksatroyggjuna. Á Tour des Fjords 2017 gjørdist hann harumframt nummar fýra í fjallakappingini og nummar fimm í stigkappingini. Á DM 2017 gjørdist hann nummar 10 í tíðarkoyring og 11 í vegsúkklukappingini. Á Oyggjaleikum 2017 endurvann hann gullheiðursmerkið í tíðarkoyringini og var nummar í býarkoyringini.


text:
Eg eri ein vetringskvíga
eg standi í Dimmu í dag
ímillum ein Morris Minor
og ein komfýr av Selatræ –
Men eingin vil meg keypa
og føra meg heim til garðs,
tí trøð og stamtalva mangla,
– eg vænti eg endi sum fars.
Eg las í Dimmu herfyri
um eina so frálíka kúgv
sum var so fín, at hon mátti
í stovuni hava búgv:
Mamman var vakurleika
drotning av Velbastað,
og pápin var premiutarvur
úr Norra av besta slag.
Og omman, sum var úr Bergen,
hon gav so nógva mjólk,
at tað var nokk út í drekka
til næstan øll Føroya fólk.
Eg fái kompleksir av slíkum,
eingin gitir meg keypt,
eg mjólki viðhvørt bert ein hálvpott
– sum oftast so standi eg slept.
Men, hvat skal tað annað vera,
tí móðir mín segði frá,
at pápi var av plastikki
og í eini skuffu lá.
Um kærleik tað var aldrin talan,
tí tá ið hon skuldi til tarv,
hon fekk eina sproytu í halan,
og kerligheitshungurin hvarv.
So livdi so trist eitt lív hon
øll síni ungdómsár,
droymdi um premiutarvar,
men snýtt varð hvørt einasta vár.
So seldu teir hana til Havnar,
eg haldi tað var í mars,
har endaði hon sínar dagar
sum triðjaflokks Havnafars.
Og omma var kálvaknýggjað,
kollut og vambastór
líktist einari gravkúgv,
eitt ósympatiskt djór.
Abbi var mannúlvur mikil,
varð skotin á hálvari leið,
og seldur sum minkafóður
– men minkarnir rørdu hann ei!
Og hvat skal nú av mær verða!
Eingin hava meg vil,
maðurin, sum meg eigur,
hann hevur keypt sær bil,
selt ta grasgóðu trøðna,
har fyrr í friði eg gekk,
tað sigst, at hundrað krónur
hann fyri ein fermetur fekk!
Eg eri ein vetringskvíga,
eg standi í Dimmu í dag
ímillum ein Morris Minor
og ein komfýr av Selatræ –
Men eingin vil meg keypa
og føra meg heim til garðs,
tí trøð og stamtalva mangla
– eg vænti eg endi sum fars.


text:
Opið skriv til Trivnaðarnevndina - Vilja vit at órættvísi?
Vilja vit at órættvísi?
Sum aktørar á leigumarknaðinum, mugu vit enn einaferð gera vart við og mótmæla, at landsins myndugleikar ganga undan, tá talan er um mismun millum almennar og privatar aktørar á leigumarknaðinum. Enn einaferð verður Bústaðir favoriserað – hesaferð enntá upp á bekostning av, at treytirnar hjá vanliga føroyska leigaranum gerast verri.
Tíverri hevur hendan gongdin við sær, at vit, sum privatir aktørar, ivast í um framtíðarætlanirnar hjá okkum við bústøðum bæði í Havn, Klaksvík og aðrastaðni, yvirhøvur hava lív laga – við øðrum orðum, ivast vit í, um vit yvirhøvur hava hug at risikera meira enn vit longu hava á leigumarknaðinum.
Broytingar í leigulógini
Landsstýriskvinnan, Eyðgunn Samuelsen, hevur í løgtingsmálið nr. 101/2017 skotið upp, at leigarar hjá Bústøðum í framtíðini skulu verða verri fyri, enn leigarar hjá privatu útleigarum (ella sagt við øðrum orðum, Bústaðir skal hava betur treytir enn teir privatu).
-
Hetta framgongur í uppskotið til § 19, stk. 2, har leigarar nú hava 2 mðr. uppsagnarfreist hjá Bústøðum í mun til 1 mðr. hjá privatum útleigarum.
-
Harumframt er skotið upp í § 19a, stk. 1, at leigarar hjá Bústøðum skulu út úr leigumálinum 14 dagar áðrenn tað endar.
Vónandi er tað ein misskiljing, at Trivnaðarnevndin tekur undir við tílíkum broytingum í leigulógini, sum beinleiðis ger mismun millum aktørarnar á leigumarknaðinum. Tað kann ikki verða rætt, at Bústaðir, sum frammanundan hevur eitt ótal av fyrimunum á leigumarknaðinum, nú skal favoriserast enn meira.
Tað eru eingin saklig grundgeving fyri, at leigarar hjá Bústøðum skulu hava verri uppsagnartreytir, enn leigarar hjá teimum privatu aktørunum
-
Einasta grundgeving fyri broytingini í grein 19, stk. 2 er, at Bústaðir við hesum kann tryggja sær so nær við 100% útleigan sum til ber.Hetta argumentið er líka aktuelt og neyðugt hjá privatu aktørunumfyri at okkara leiguprísur kann vera so lágur sum gjørligt.
-
Einasta grundgeving fyri grein 19a, stk. 1 er, at Bústaðir skal fáa tíð til at gera leigumál í stand áðrenn næsti leigari flytur inn – aftur fyri at tryggja minst møguliga ledigheit.Hetta argumentið er eisini akkurát líka aktuelt og neyðugt hjá privatu aktørunum fyri at okkara leiguprísur kann vera so lágur sum gjørligt.
Hví skal hesin mismunur millum privat og alment setast inn í sjálva leigulógina? Privatu útleigararnir hava eins stóra ábyrgd mótvegis leigarnum sum Bústaðir. Tað, at Bústaðir hevur veitingarskyldu fyri 5. hvørt leigumál til Almannaverkið, verður “selt” sum ein skylda hjá Bústøðum. Hetta er beinleiðis manipulatión, tí privatu aktørarnir vilja heldur enn fegnir veita hesa skyldu, sum tryggjar eina leiguinntøku frá Almannaverkinum, sum má sigast at verða ein sera tryggur leigari.
Vit hjá MARK, hava gjørt 12,5% av okkara leigumálum júst til hetta endamálið – nemliga soleiðis, at vit kunnu bjóða íbúðir til rørslutarnað o.o. Tí kunnu vit veita júst som trygd sum Bústaðir mótvegis klientunum hjá Almannaverkinum.
Við tí grundgeving, at leigumarknaðurin ikki skal skeiklast meira enn hann longu er, so vilja vit inniliga heita á Trivnaðarnevndina,
-
annaðhvørt at strika ásetingarnar í grein 19, stk. 2 og grein 19a, stk. 1
-
ella at strika orðingina “almennum” – soleiðis, at allir privatir útleigarar verða líkastillaðir við Bústaðir.
Leigunevndin mælir frá broytingunum
Vísandi til viðmerkingarnar til løgtingsmál 101/2017, so mælir Leigunevndin eisini frá at gera broytingar í leigulógini, sum stillar leigararnar verri í framtíðini. Eins og vit føra fram, so saknar Leigunevndin grundgevingar fyri at Bústaðir skal hava longdar uppsagnarfreistir, tí eingin munurin er á umstøðunum hjá Bústøðum og øðrum útleigarum í hesum sambandi.
Við vón um, at Trivnaðarnevndin ger broytingaruppskot, sum javnstillar vanligar privatar føroyskar útleigarar við Bústaðir, umframt allar leigarar í Føroyum.
Vinaliga
MARK
Gordon Rajani, stjóri


text:
Sirið Stenberg fær vitjan av grøndlendskum ráðharra
Sirið Stenberg, landsstýriskvinna hevur bjóðað grønlendska ráðharranum í náttúru,- umhvørvi og orku, Mala Høj Kúku á vitjan. Hann kemur við embætisfólkum sínum mánadagin, og varir vitjanin til hósdagin, 8. september.
Føroyar og Grønland hava fleiri felags áhugamál og fara at hava gagn av samstarvi landanna millum, tá talan er um umhvørvi og orku. “At knýta sambond og styrkja um samstarvið, fer at gagna báðum londunum”, sigur Sirið Stenberg.
Løgmaður og grønlendski landsstýrisformaðurin hava fyrr í ár gjørt samstarvsavtalur á fleiri økjum landanna millum, m.a. innan umhvørvið og orku. Harafturat er ein samstarvsavtala gjørd millum Grønland og Føroyar, sum er frá 2008, sum snýr seg um samstarv á umhvørvis- og klimaumráðnum.


text:
Orð og lag: Marijohn Wilkin og Kris Kristofferson
Týtt: Øssur Berghamar
1. Einki eg megni í sjálvum mær
kraft mín tú ert, hjálp tú mær bert
at hvíla í tær.
Kósina vís mær – og leið mína kenn!
Gev mær tín frið, leið meg hvørt stig
bert ein dag í senn!
Niðurlag: Bert ein dag í senn, mín Jesus,
er alt mær tørvar júst nú.
At liva meg lær við styrki frá tær,
mítt álit ert tú.
Gjárdagurin fór, mín Jesus,
í morgin ei komin er enn.
Eg biði teg: vís mær tín veg,
bert ein dag í senn!
2. Sært tú tann ófrið, í heiminum er?
Myrk hendan tíð – bardagi, stríð
meg ótryggan ger.
Men tú ert hin sami, ert virkandi enn.
Eg líti á teg, vís mær tín veg
bert ein dag í senn!


text:
Umframt UHFar, VHFar og aðra samskiftisútgerð, sum er listað undir bólkinum skip og bátar, hava vit MP Radio, sum sett verður umborð á skip ella í virkishøllir. MP Radio verður latið sum radioloysn ella sum radioloysn við (semi)intercom.
Vit hava altíð eitt úrvæl av Pioneer ljóðanleggum og hátalarum til bilar ella bátar. Til bátarnar hava vit eisini serligar hátalarar, sum tola sjógv ella serliga harðførar hornhátalarar.
MP Teknik samstarvar eisini við norðurlendska veitaran av parabolsjónvarpi Canal Digital um sølu av haldi í Føroyum. Vit kunnu greiða frá ymisku programmpakkunum og lata fegnir eina liðna skipan við uppseting av parabolskál og móttakara.
Vørur
Canal Digital
Parabolloysn við stórum úrvæli av kanalum, harav nógvar í HD
MP Radio
Radio og (semi)intercom til skip og virkisbygningar
Pioneer
Ljóðanlegg og hátalarar.


text:
Bókin er ætlað undirvísingini í heimkunnleika í fólkaskúlanum, men uppskriftirnar hóska eisini væl í dagliga h...
Bókin er ætlað undirvísingini í heimkunnleika í fólkaskúlanum og er framhald av tí grønu Døgurðabókini. Á bóki...
Metingin í bóklinginum er gjørd við støði í norðurlendskum kosttilráðingum. Hjá fakfeløgum og samfelagnum sum ...
Hetta er ein bók, ið veitir okkum grundleggjandi vitan um matvørurnar. Bókin er býtt sundur, so at hon gevur i...
Matur í myndum er ein øðrvísi og stuttlig kókibók, har allar uppskriftirnar eru í litmyndum við so lítið av te...


text:
Grundøkið, sum er 503 fermetrar til støddar, liggur beint við nýggja Glasir og sera stutt er oman í býin. Frá grundøkinum er fantastiskt útsýni yvir Havnina og Nólsoynna. Grundøkið liggur við blindan veg og innkoyring er frá Marknagilsvegnum. Grundøkið liggur í byggiøki í A1, og hægsta byggihædd frá vegnum er 6,60m.
Hevur tú spurningar ella vilt tú vita meira um hesa ogn, ert tú altíð vælkomin at ringja ella skriva til okkara.
Fyll út teigarnar niðanfyri – so venda vit aftur við einari tíð til eina framvísing. Hevur tú spurningar annars, kanst tú eisini skriva til okkara her.


text:
Herfyri søgdu vit eitt sindur um gamla læknabátin, Reyða Kross, sum nærkast teimum hundrað, og sum undir navninum Toftafossur hoyrir heima í Hósvík. Hesaferð er aftur læknabátur á breddanum – gamli Medicus úr Klaksvík, sum mong framvegis minnast.
Tordenskjold, sum báturin upprunaliga nevndist, var smíðaður í 1925 í Vestmanna og var 15 tons brutto. Hans Pauli Joensen, Hans Pauli á Bø, í Haldarsvík, átti hann, men seldi hann í 1941 til Kjølbro í Klaksvík. Undir navninum Grunningur róði deksbáturin út frá Klaksvík komandi árini.
Í 1953 keypti sjúkrahúsverkið Grunning og læt hann umbyggja til læknabát. Medicus, sum nýggja navnið var, fekk trivaligt ruff smíðað á dekkið við lúku til børuna. Eftir umbygging var Medicus 19 tons brutto. Hann sigldi sjúkrasigling í Norðuroyggjum til 1975, tá ið nýggi Medicus, ið Reinhold Jacobsen smíðaði á Stongunum í Klaksvík, fór at røkja sjúkrasiglingina. Gamli Medicus varð seldur til Havnar, men er ikki til longur.
Jógvan Hansen í Skálum
Tað var vestmenningurin, Jógvan Hansen í Skálum, sum saman við monnum sínum smíðaði Tordenskjold, sum gjørdist læknabátur. Árini, 1917-1933, smíðaðu teir átta motorbátar í Vestmanna, allir óføra snøggir við hóskiligum springi og rundari hekku. Gamli postbáturin Ólavur, sum sigldi rutu um Vestmannasund, er ivaleyst kendasti. Alfred Olsen í Vestmanna hevur átt deksbátin í nógv ár. Ólavur siglir fremstur inn á Vestmanna, tá ið bátastevna er í bygdini.
Deksfarið, Brynhild, sum Jógvan og teir smíðaðu í 1919 til Thomas Jacob Thomsen, keypmann, í Norðragøtu, er eisini til enn. Eftir at hava verið í útlegd í mong ár er hann komin aftur á gamlar gøtur – Norðragøtu. Hann kallast nú Gæsa, verður umvældur frá grundini og settur í upprunastand. Tað er stórarbeiði, men spennandi.
Kortini er tað sum bedingsmeistari á Tórshavnar Skipasmiðju, at fólk serliga minnast Jógvan í Skálum. Hesin dugnaligi maður, ið hevði lært skipasmíð í Danmark, teknaði fyrstu fimm skipini, ið fóru av bakkastokki í Havn, og gekk á odda at smíða tey fýra. Tá ið seinastu træskipini, Búgvin og Másin stóðu fyri tørni, komu yngri kreftir framat.
Tá ið Jógvan Hansen í Skálum doyði í 1981, skrivaði Poul Mohr, sáli, sjáldan vøkur minningarorð um hann. “Tá ið eg í 1953 kom at arbeiða á Tórshavnar Skipasmiðju burturav,” segði Poul, “lærdi eg Jógvan enn betur at kenna, og mátti eg sanna, at væl var valt at fáa hann til samstarvsmann, henda spakføra, evnagóða álitismannin, sum dugdi sítt fák til fulnar.” Og so hetta: “Jógvan var skemtingarsamur maður og hevði lætt til láturs, hevði tey vælsignaðu evnini at síggja tað stuttliga í gerandisdegnum.”


text:
TF Holding letur gávu til gransking innan búskaparfrøði12-03-2015
TF Holding og Fróðskaparsetur Føroya hava gjørt avtalu um stuðul til uppbygging av búskaparfrøði sum granskingar- og undirvísingarøki á Fróðskaparsetri Føroya
Ársfrásøgn 2014 - Sterkari banki og betri tíðir - góðar 100 mill. kr. í avlopi eftir skatt09-03-2015
Áðrenn skatt eru 123 mió. kr. í avlopi, og skotið er upp at gjalda 60 mió. kr. í vinningsbýti
Gjaldskortini rigga sum vanligt aftur06-03-2015
Trupulleikin er rættaður, og kortini kunnu brúkast eins og vanligt
Trupulleikar við gjaldskortum06-03-2015
Nets boðar frá, at trupulleikar eru við Visa og MasterCard gjaldskortum í løtuni, tó ber til at taka pening út úr Eik sjálvtøkum, um tú hevur gjaldskort frá Eik
Vælkomin til netbankakvøld27-02-2015
Eik skipar fyri netbankakvøldum, har tú fært hjálp og vegleiðing til, hvussu tú brúkar tær ymisku nettænastunar. Tiltøkini verða hildin kring alt landið.


text:
23. Aug 2018
Myndin omanfyri: Nevndin í Parkinsonfelagnum saman við Anders M. Leines: John William Joensen næstformaður, Joy Ann Simonsen skrivari, Durid Johannesen forkvinna, Kemm Poulsen, Anders M. Leines fotografur og Bernhardina Joensen, kassameistari. Tað segði forkvinnan í Parkinsonfelag, Durid Johannesen, tá myndaframsýningin...
23. Aug 2018
Eyðgunn Samuelsen, landstýriskvinna í almannamálum, setti í gjár áhugaverda framsýning í SMS, sum norski myndamaðurin , Anders M. Leines, hevur við fotomyndum av ungum fólkum við parkinson.
20. Aug 2018
Í samband við at fotoframsýning hjá Parkinsonfelagnum letur upp á torginum í SMS kl. 15:00 mikudagin, fer 21 ára gamla songkvinnan og sangskrivarin, Silja Johannesen at framføra egin løg. Silja Johannesen er 21 ára gomul og hevur spælt...
17. Aug 2018
Í døgunum 22. - 25. august verður Torgið í SMS karmur um eina myndafram- sýning hjá norska fotografinum, Anders M. Leines.Anders, sum er videojournalistur, fekk sum ungur Parkinson. Hann kundi als ikki sameina seg við myndirnar, sum brúktar vóru, tá tosað varð um fólk, sum...
14. Mai 2018
Parkinsonfelagið er eitt sera virkið felag og alt virksemið hjá felagnum verður fíggja við limagjaldi og gávum. Tí eru vit sera takksom fyri gávuna frá NEMA, sum í seinastu viku lat ein printara/skannara til bókhaldið hjá felagnum. Á myndini standandi...
06. Mai 2018
Hvat skal man tosa við læknan um! Danska Parkisnonfelagið hevur lagt eitt skema út, sum vegleiðir um hvat kann vera viðkomandi at tosað um, tá man skal til viðtalu. ...
17. Apr 2018
Í døgunum 22. august til 25. august verður Torgið í SMS karmur um eina fotoframsýning hjá norska fotografinum, Anders M. Leines, sum hevur ferðast kring um í Norra og USA. Sjálvur sigur norski myndamaðurin, at hann hevur sett sær fyri, at geva fólki eina...
04. Apr 2018
Løgtingslimir vóru á einum máli um, at allir parkinsonssjúklingar undir 67 ár eiga at fáa tilboð um lívlanga viðlíkahaldsvigerð, tá fyrispurningur um evnið varð viðgjørdur í Løgtinginum í dag.


text:
Ridluskriði forðar ikki flutningi av seyði
Heilsufrøðiliga starvsstovan hevur tó treytir fyri flutninginum
ES og Stórabretland leggja “brexit”-samráðingarnar til síðis
Stór ósemja um fríhandil eftir brexit ger at partarnir halda steðg inntil mikudagin
Carles Puigdemont: Eg takki føroyingum fyri bíðskapin
Á Twitter takkar umstríddi fyrrverandi forsetin í Katalonia føroyingum fyri vitjanina
- Meðan eg bíði verði eg yvirfallin uppá grovasta manér
Jógvan í Garði heitir á fólk um at hjálpa sær at finna mannin, sum uttan víðari leyp á hann náttina til leygardagin


text:
Fyrr í summar samtykti býráðið at fara undir at fyrireika bygging av fimleikarhøll í Runavík, og er ætlanin nú komin so langt ávegis, at arbeiðið er bjóðað út og hava 5 heildarveitarar bjóðað seg fram at byggja høllina.
Ætlanin er at gera eina nýmótans fimleikarhøll, sum, umframt at hýsa øllum vanligum fimleiki, eisini eggjar øðrum at verða virkin í nýggju kørmunum. Høllin verður bygd soleiðis, at hon eisini gevur rúm fyri alternativum virksemi til rørslu, javnvág, spæl o.a. Í høllini verður eisini opið spæliøki, sum kann brúkast til nógv ymisk endamál, tá tað snýr seg um eitt sunt og virkið lív, og verður fimleikarhøllin ein miðdepil fyri borgararnar í kommununi.
Høllin skal eisini kunna brúkast til størri tiltøk, eitt nú ráðstevnur, stórar framsýningar o.tl. og skal kunna knýtast saman við verandi ítróttarhøll, soleiðis at báðar hallirnar kunnu brúkast saman.
Eftir eina tilgongd, har brúkarar eru hoyrdir, er nú komið so langt áleiðis, at byggiskráin er góðkend av býráðnum.
Hví býráðið hevur raðfest eina fimleikarhøll ovarliga, kemur av, at ítróttararlívið í kommununi er ógvuliga virkið, og hevur fimleikurin havt sera vánaligar karmar at húsast undir. Fótbólturin og hondbólturin koma eisini at fáa betri umstøður í nýggja bygninginum.
Umframt at skapa nýmótans karmar til fimleikin, ynskti býráðið harumframt eisini at skapa nakað meira, soleiðis at allir borgararnir í kommuni kunnu fáa gleði av høllini. Nýggja høllin skal eggja og bjóða inn til, at annar aktivitetur eisini verður ein nátúrligur partur av virkseminum, sigur borgarstjórin Magnus Rasmussen.
Jastrid Weihe, forkvinna í Støkk hevur, saman við limum úr Støkk, NSí og Tjaldur, sitið í bygginevndini, har tey hava greinað, hvat høllin skal kunna brúkast til. "Hetta sær út til at verða ein ógvuliga spennandi verkætlan, sum kemur at vera eitt stórt framstig fyri ítróttin í kommuni" sigur Jastrid Weihe.
Ætlanin er, at nýggja fimleikarhøllin skal standa liðug og klár at taka í nýtslu á heysti 2013.
Attachment1: http://www.runavik.fo/Data/Register/0CAD447D-7512-4D78-91F1-F8E935EB9824/FB232055-057F-4B11-9A9E-3B77CB925C29/F414CE0B-698E-4983-9960-0F1E93AB7560.pdf


text:
Aftur í Gundadal
Mortan Enni | 11/04/15
TB kom væl og virðiliga á jørðina aftur um páskirnar. Hetta er einans okkum sjálvum at takka. Okur góvu NSÍ ov langar teymar í fyrra hálvleiki, og teir revsaðu okkum. Hóast TB bardi seg manniliga aftur í dystin, var NSÍ omaná til seinast. B36 vann ein tepran sigur á TB í løgmanssteypinum, og har eru okur so ikki við longur.
Tað verða eisini B36 og TB sum spæla í Gundadali sunnudagin. TB skal spæla sín fjórða útidyst higartil, tann fimta um ein telur løgmanssteypið við, men við 6 stigum í truplari byrjan, er tað ein støða okur kunnu liva við. Ein má spyrja seg sjálvan, hvussu teir mingulera í FSF, tá kappingin er so skeiklað, at teir ikki finna útav at leggja kappingina soleiðis, at liðini kunnu spæla heima og síðan úti annan hvønn dyst.
Steypadysturin um páskirnar er allarhelst ein lítil ábending um, hvussu leikur fer at fara fram sunnudagin. B36 mátti kempa fyri sigrinum, og TB fer uttan iva at gera tað betur enn seinastu dystirnar. Kenni eg Karl Øster og Páll Hagbert rætt, so hava teir arbeitt miðvíst móti dystinum, og tað er ikki óhugsandi, at TB fer at gera ein vørr og okur vóna, at nóg mikið av luft er í ballónini til stig.
Góðan dyst


text:
- She works in Hollywood.
- She is very kind.
- She swims every day.
- She walks to school.
- She likes to write books.
- She likes to cook.
- She is sick today.
Saturday, February 25
EWS 1st of March - link simple present sentences
Um tit ikki kunna koma næsta undirvísingardag - boða so frá. Uppgávuna eru tit vælkomin at emaila.
Til næstu ferð skula tit leinkja tveir fylgjandi setningar saman. Tit minnast helst at vit skivaðu 7 setningar á pappír. Á talvuni vóru teir settir í ávísa raðfylgju. Hendan raðfylgjan er bindandi.
Tit kunna velja at skriva 1&2, 2&3, 3&4, 4&5 ella 6&7 saman.
Soleiðis fara vit at skriva eina søgu um Lizu, okkara høvðuspersón.
Liza
Roynið at varveita Simple Present.
Viðhefta myndin er dømi har eg royndi at hefta tveir setningar saman.
She is a student & She likes to walk
er við grønum - saman bindingin er við bláum.
PS: Haldi at tað er Dortea, sum er vertur.
Thursday, February 9
Fwd: Next class 16th February - Three Simple Sentences
Dear pupils
We are now going to repeat words and sentences in different tenses. (Vit fara nú at terpa - orð og setningar í ymsum føllum/tíðum nútíð og tátíð - ja broyta tað vit kunna broyta fyri at fáa orðini at sita)
Next time we will use the this book in class (The link is to Google books: Ensk mállæra By Ása Hátún & Una Poulsen). You can also find it embedded on my blog (Næsta tíma fara vit at brúka hesa bókina in class (leinkjan er til Google útgávuna Ensk mállæra eftir Ása Hátún & Una Poulsen). Hon er eisini á mínum bloggi.)
Write 3 SIMPLE sentences on your own paper or below (Skriva 3 einfaldar setningar niðanfyri ella á einum øðrum pappíri. Teir skula skrivast á Føroyskum og síðani umsetast til enskt)
- FAROESE: _____________________________________________________________
ENGLISH: _____________________________________________________________
- FAROESE: _____________________________________________________________
ENGLISH: _____________________________________________________________
- FAROESE: _____________________________________________________________
ENGLISH: _____________________________________________________________
Elisabeth is our hostess (Elisabeth er vertur okkara næstu ferð)
Your sincerely
Sigga
Subscribe to: Posts (Atom)


text:
Mikukvøldið 23. mai skipar Bragdið fyri opnari kapping á Tórsbreyt við hesi skrá:
- 18.00 100 m
- 18.20 800 m
- 18.30 longdarlop
- 19.00 hæddarlop
- 19.20 300 m
Kappingin er fyri íðkarar, sum eru 12 ár og eldri, ella sum eru fødd í 2006 ella fyrr.
Tilmelding fer fram á staðnum ein hálvan tíma undan kappingunum.
Ungdómsmetini dagførd
Vit hava nú dagført øll ungdómsmetini á heimasíðuni hjá okkum. Tit eru øll meira enn vælkomin at hyggja, um nakað met manglar. Gerið endiliga vart við tykkum, um tit halda, at okkurt er skeivt. Vit vilja sjálvandi hava listarnar so rættar sum gjørligt.
Gerið vart við tykkum við at skriva eina viðmerking undir hesi greinini, ella vendið tykkum beinleiðis til mín (Hallur) antin persónliga á breytini ella aðrastaðni ella á telefon 228 338.
Eingin rimarenning hesuferð, men helst sleppa vit kortini at síggja Eira spurta?


text:
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)


text:
Sunnudagin 23. september ætla vit at gera ein hugnaligan felagstúr, har málið er Syðradalur (Dalurin Fagri) á Streymoynni. Har fara bóndahjúnini Anni og Thorvald at taka ímóti okkum, og borðreiða tey við einari lekrari føroyska brunsj.
Rennast kunnu tveir teinar:
Tórsbreyt - Syðradalur ca. 16,5 km
Velbastaðvegurin - Syðradalur ca. 8,5 km
Um onkur hevur hug at ganga/renna annan tein, som ber tað eisini til. Men vit ætla at passa tað soleiðis at komið verður til Syðradals millum kl. 12.30 - 13.00.
Prísurin er einans kr. 250,- fyri hvønn. Meldið til á hesi leinkjuni: Syðradals Renning
GEVIÐ GÆTUR: Seinasta freist at boða frá luttøku og gjalda er mikudagin 19. september.
Luttakarar:
01. Eileen Matras
02. Ingun Sørensen
03. Guttorm Sørensen
04. Maria Matras
05. Petra Jacobsen
06. Johnni M. Jacobsen
07. Mona Rasmussen
08. Jón Rasmussen
09. Ella Áarstein
10. Álvur Áarstein


text:
Seinast broytt:
Viðmerking:
Námsætlan sum Word-fíla:
1. Samleiki
Ítróttur B snýr seg um kropsligt virkni og íðkan av ítróttargreinum. Kropslig avrik eru aðalmál, og kapping er ein natúrligur partur. Hetta verður stuðlað við náttúruvísindaligari, humanistiskari og samfelagsligari vitan. At nema sær rørsluligar førleikar gevur rørslugleði og stimbrar hugin at spenna seg út kropsliga. Lærugreinin gevur eisini innlit í, hvønn heilsufremjandi týdning, íðkan hevur, og eina fatan av, hvønn mentanarligan týdning, ítróttur hevur.
2. Endamál
Gjøgnum fjøltáttaða undirvísing verða næmingarnir kropsliga væl fyri. Lærast skal um kropslig venjingarøki og kropslig avrik umframt at lærast skal, hvussu okkara fysiologi broytist, tá vit fara frá hvílandi til arbeiðandi støðu og arbeiða undir ymiskum viðurskiftum. Kanningar, royndir og arbeiðsfysiologiskar mátingar eru sjálvsagdir partar av endamálinum. Við at sameina íðkan og ástøðiliga vitan lærir næmingurin, hvønn avgerandi týdning tað hevur at vera væl fyri, bæði kropsliga og sosialt. Næmingurin verður gjøgnum rørslugleði eggjaður til framhaldandi kropsligt virkni og ein virknan lívsstíl. Í ítróttaundirvísingini fáa næmingarnir góðar kropsligar førleikar og munagott ítróttaligt fimi. Lærugreinin gevur ástøðiligan kunnleika um venjing og heilsu og ger næmingarnar førar fyri at meta um, hvussu ymisk venjing ávirkar kroppin. Næmingarnir læra um týdningin av at vera í góðari venjing, og læra at skilja tann týdning, ítróttur hevur fyri persónligan samleika og samarbeiðsevni.
3. Stig og tímatal
Undirvísingin í ítrótti á B stigi fevnir um 125 klokkutímar, sum byggja á ítrótt og heilsu á C stigi.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum.
4.1. Kjarnaøki
Kjarnaøki eru:
- kropsligt virkni, sum fremur kropslig arbeiðsevni
- fjølbroyttar ítróttagreinar og -virksemi, sum fremja kropstamarhald og bóltførleika
- ítróttagreinar og -virksemi, umframt venjingar, sum liggja til grund fyri hugdýpan í tí ástøðiliga partinum av ítróttalærugreinini
- náttúru- og heilsuvísindalig, umframt humanistisk og samfelagsvísindalig ástøði og háttaløg um venjing, lívsstíl og ítróttavanar
- ítróttir, sum leggja dent á samarbeiði og etikk og at menna sjálvsvirði og sjálvsálit
- undirvísingarliga viðkomandi ástøðilig háttaløg.
4.2. Ískoytisøki
Næmingarnir lúka ikki treytirnar í teimum fakligu málunum einans við kjarnaøkjunum. Umframt kjarnaøki eru ískoytisøki, møguliga saman við øðrum lærugreinum, sum vísa kjarnaøkini í størri høpi. Á tann hátt verður fakligi sjónarringur næmingsins víðkaður, og hann gerst tilvitaður um teir møguleikar, lærugreinin hevur at bjóða.
4.3. Verklig undirvísingarøki
- Liðítróttur
- Einstaklingaítróttur
- Tónleikur og rørsla
- Grundvenjing
- Upphiting við tónleiki
5. Førleikamál
5.1. Støðisførleikar
Undirvísingin í ítrótti B hevur teir fýra støðisførleikarnar: at virða, at samskifta, at kanna og at skapa. Ítøkiliga síggjast hesir førleikar aftur í hesum økjunum í lærugreinini: At skilja fysiologiskar broytingar, at læra rørslu, at læra um rørslu og at læra við rørslu. Lærarin skal í ráðleggingini av undirvísingini og ávegis í teimum einstøku undirvísingartímunum leggja høvuðsdent á eitt av økjunum:
- At kanna og skilja fysiologiskar broytingar frá hvílandi støðu til arbeiði, árin, sum kropslig venjing hevur á fysiologiskar afturboðanir, meðan arbeitt verður, og sambandið millum íðkan og heilsustøðu.
- At læra rørslu snýr seg um vanligan kropsførleika og um teir ítróttaligu førleikar, sum m.a. knýta seg at eitt nú bóltleiki, fimleiki, dansi og frælsum ítrótti. At læra rørslu snýr seg eisini um tær kropsligu og sosialu upplivingar í einum ítróttaligum felagsskapi, har kropsligar og sálarligar reaktiónir og møguleikar fyri broytingum koma upp.
- At læra um rørslu snýr seg um teoretiskan kunnleika um eitt nú reglur fyri bóltspæli, kropsbygnaði, ítróttasøgu og viðurskiftum, sum snúgva seg um týdningin, rørsla og lívsstílur hava fyri at vera frískur til likams. At læra um rørslu snýr seg eisini um at hava áskoðanir, tilvitan og hugsan um til dømis fair play í dysti og kapping og estetiska framførslu í dansi.
- At læra við rørslu snýr seg um egið virði hjá ítróttafakinum og við fakinum sum amboð at menna fakligu, sosialu, mentanarligu og persónligu førleikar næmingsins.
5.2. Fakligir førleikar
Fakligir førleikar kunnu lýsast sum evnini at
- menna og hava tamarhald á kroppinum og sínum kropsrørslum
- spæla saman við øðrum við kropsligum virksemi
- hugsa við støði í egnum kropsupplivingum
- bera seg fram og sansa við kroppinum
- at samantvinna ástøðiligan kunnleika og kropsligt virkni.
6. Eftirmetingar og próvtøka
6.1. Ávegis eftirmetingar
Fakligu málini, sí kap. 4, eru grundarlag undir ávegis eftirmetingini. Við støði í eini fjølbroyttari undirvísing, har bæði kynini eru saman ella hvørt kynið sær, fáa næmingarnir eitt heildarstøðumet.
6.2. Próvtøkuháttur
Hildin verða ein verklig og ein munnlig próvtøka, har 45 minuttir verða settir av til hvønn próvtakara.
Tann verkligi parturin av próvtøkuni tekur um 21 minuttir fyri fyri hvønn próvtakara. Próvhoyringin í sambandi við tann munnliga partin av próvtøkuni er 24 minuttir. Fyrireikingartíðin til munnliga partin er 48 minuttir.
Í verkliga partinum av próvtøkuni verður próvtakarin mettur eftir sínum ítróttaliga hegni og fjølbroytni, sum er partur av undirvísingargongdunum hjá flokkinum. Hesar undirvísingargongdir skulu fevna um tvey av kjarnaøkjunum í kap. 4.3 nr.1, 2 ella 3, harumframt antin kjarnuøkið nr. 4 ella 5. Próvtøkan, sum kann verða einsæris ella í bólkum, verður løgd til rættis alt eftir, hvørjar undirvísingargongdir, próvtakarin ella bólkurin hevur valt at fara upp í.
Sum partur av próvtøkutilfarinum skal hvør próvtakari í tí verkliga partinum gera eitt skrivligt próvtøkuhandrit til undirvísingargongdirnar. Skjøl næmingsins skulu handast próvhoyraranum, so hann kann senda tey til próvdómara saman við øðrum próvtilfari (caseuppgávur og tíðarætlan fyri próvtøkuna).
Um brúk verður fyri hjálparfólki til próvtøkuna, skulu hesi finnast ímillum aðrar næmingar í flokkinum. Í føri, har flokkur er ov lítil, kann undantak gerast í samráð við próvdómara.
Í munnliga partinum av próvtøkuni skal próvtakarin taka ein spurning, sum er orðaður sum ein case, ið gevur møguleika fyri kritiskari umhugsan hjá próvtakaranum og at vísa evni at gagnnýta sín breiða ástøðiliga kunnleika í einum verkligum spurningi. Próvhoyrarin tekur støði í egnu greining próvtakarans av caseuppgávuni, sum síðan mennist til eina samrøðu millum próvtakara og próvhoyrara, har próvdómarin hevur møguleika at seta nærri spurningar. Sjálvlesandi verða próvhoyrd eftir lutakast á sjálvum próvtøkudegnum um tvey av teimum trimum fimisøkjum nr. 1, 2 ella 3, umframt antin nr. 4 ella 5 í kap. 4.3.
Fylgiskjølini í hvørjari caseuppgávu skulu fevna um bæði kent og ókent tilfar.
Hvør uppgáva kann endurnýtast eina ferð.
Í tíðini ímillum seinasta undirvísingartíma og próvtøkuna møtir lærarin næmingunum eina ella tvær ferðir fyri at halda við líka ítróttaliga fimið, sum skal vísast fram til próvtøkuna.
7. At skipa undirvísingina
7.1. Didaktiskar meginreglur
Í undirvísingini verður dentur lagdur á, at tær praktisku ítróttagreinirnar í fakinum fella inn í eina heild saman við ástøði um kropsligt virkni, venjing og góða heilsu. Íðkan er aðalmálið hjá fakinum, har venjingarsjónarmiðið saman við viðkomandi sambandi við náttúru- og heilsuvísindalig umframt humanistisk og samfelagsvísindalig umráði skulu gera næmingarnar meira tilvitaðar í tí praktisku undirvísingini. Arbeitt verður við fysiskum mátingum ávegis í undirvísingargongdini, har næmingarnir fáa vegleiðing ein og ein ella í smáum bólkum um, hvussu teir kunnu bøta um teirra kropsliga førleika.
Undirvísingin verður skipað sum eitt ávíst tal av undirvísingargongdum, sum vara í minsta lagi 15 tímar hvør, har rúm er fyri fakligari hugdýping. Í minsta lagi í tveimum av hesum gongdum skal vera eitt tematisk samband ímillum tað ástøðiliga og tað verkliga. Í undirvísingini annars kann talan verða um at skilja undirvísingargongdir í ástøði og/ella íðkan, men miðað verður í størstan mun ímóti at tvinna ástøðið beinleiðis við sjálva rørsluundirvísingina. Arbeitt verður við, at næmingarnir duga at nágreina og umhugsa – bæði sjálvstøðugt og saman við øðrum.
Arbeiðast skal við stigvøkstri, fjølbroytni, tryggleika og fysiologiskum kynsmuni.
7.2. Arbeiðshættir
Ástøðiligi lesnaðurin verður gjøgnumgingin bæði sum floksundirvísing og sum verklig royndarundirvísing. Næmingarnir skulu arbeiða bæði sjálvstøðugt og í bólkum, og skrivast skal eitt tal av frágreiðingum, sum kann fevna um fleiri av vísindaøkjunum í fakinum, sambært tillutaðari næmingatíð í undirvísingarkunngerðini. Skrivligi luturin í ítrótti B er umráðandi, skulu fakligu málini verða rokkin, og skal:
- venja evnini hjá næmingunum at binda saman ástøðið og íðkanina
- venja háttalagið hjá fakinum
- styrkja evnini hjá næmingunum beinrakið at bera fram ítróttafakliga kunning.
Skrivligi parturin umfatar:
- frágreiðingar um dátuinnsavnan og royndararbeiði – íroknað venjingarverkætlanina
- uppgávur av ymiskum slag fyri at styrkja lærutilgongdina.
Í hvørjum einstøkum tíma í praktiskari íðkan skal skipast so fyri, at í meginpartinum av tímunum eru í minsta lagi 20 minuttir, har einstaki næmingurin skal kýta sín kropp.
Næmingarnir arbeiða í tíðarskeiðum við verkætlanum, har ymisk sløg av tilfari til framløgur verða nýtt. Framd verður ein einstaklinga- ella bólkavenjingargongd – venjingarverkætlanin – sum varir 8 til 10 vikur. At enda letur hvør næmingur inn eina frágreiðing, har hann skal:
- prógva sín førleika at seta saman, fremja og meta um eina hóskandi persónliga venjingarætlan
- verða førur fyri at brúka ástøðiliga vitan til sína persónligu venjingarskrá
- duga at brúka frøðiorð rætt.
Undirvísingargongdirnar (sí stk. 7.1.) skulu geva næmingunum eina fjøltáttaða uppliving av teimum møguleikum, fakið hevur, og undirvísingargongdirnar skulu tryggja, at bæði kyn framhaldandi íðka. Undirvísingin skal sostatt fevna um bæði tey sjálv- og ikki-skipaðu ítróttatilboðini, eins og tey skipaðu og handilsligu ítróttatilboðini.
7.3. KT
Í undirvísingini í ítrótt B skulu næmingarnir brúka kt-amboð og samskifta um sína vitan. Eisini skulu næmingarnir savna inn, duga á at skyna og meta um tilfar frá ymsum keldum. Í venjingarverkætlanini skulu hóskandi KT-amboð nýtast til t.d. talviðgerð og tá leitað verður eftir upplýsingum.
7.4. Samstarv við aðrar lærugreinir
Ítrótt B er partur av almenna kravinum um samanspæl millum lærugreinarnar. Ástøðiliga breiddin og dýpdin hjá ítrótt B gevur góðar møguleikar fyri samstarvi innan og tvørtur um tað náttúru- og heilsuvísindaliga, tað humanistiska og samfelagsvísindaliga og tað listarliga og kreativa fakøkið. Eitt slíkt samanspæl tryggjar, at næmingarnir gerast tilvitaðir um tey breiðaru høpini, sum kropsligt virkni og venjing hevur, tá tað snýr seg um lívsstíl, kropsfyrimyndir og almannamentan.


text:
BÓKADAGAR 2016/
Nú gleða vit okkum til Bókadagar, sum verður í Norðurlandahúsinum Í døgunum 26. og 27. november. Partur av húsinum verður innrættaður til børnini við søgum, spølum og øðrum stuttleika. Bókadagarnir eru eitt samstarv millum Norðurlandahúsið, Rithøvundafelagið og føroysku útgávufeløgini og eru ætlaðir viðurkendum eins væl og spírandi høvundum úr Føroyum og norðurlondum, tíðindafólki og øllum, ið hava hug at skriva og lesa.
Tveir dagar, fjøruti tiltøk, bøkur og upplivingar í túsundatali. Til dømis hetta:
Linn Ullmann vitjar bókadagarnar: Skaldsøgan hjá Linn Ullmann (NO) “Tey óróligu”, sum í ár er tilnevnd til Bókmentavirðisløn Norðurlanda Ráðsins, er ein skaldsøga um eina mammu, ein pápa og eitt barn”. “at síggja, at minnast, at skilja. Alt er treytað av, hvar tú stendur“ verður sagt í skaldsøguni. Og Ullmann, sum er tað vaksna barnið, sigur frá og hevur eitt týðulugt støði í sær sjálvari, sum ger hana føra fyri at siga frá um foreldrini við eini sjaldsamari góðari javnvág millum innliving og eina meiri hóvliga, eygleiðandi fjarstøðu. Skaldsøgan hevur fingið framúr góð ummæli og hevur longu nú fingið fleiri bókmentaprísir. Vertur: Bergur Djurhuus Hansen
Bommhjarta - Jóanes Nielsen við nýggjari skaldsøgu: Bommhjarta er framhald av Brahmadellunum frá 2010, og søgan tekur við, tá ið Tóvó sleppur úr fongslingum í Horsens, har hann hevur sitið í mong ár fyri tær gerðir hann framdi í tí undanfarnu bókini. Søgan flytir seg aftur og fram í tíð, men kjarnin er allatíðina Tóvó og hansara uppruni í Sumba. Hvussu tað harðrenda altíð fylgir honum, tó at hann mangan vil nakað annað. Einastaðni miðskeiðis í skaldsøguni skrivar hann til mammuna: "Ongin segði, at tað skuldi vera lætt at liva, men viðhvørt ivast mann í um tað er ómakin vert at skula klóra, krúpa og gráta seg ígjøgnum eini fýrs ár, og afturfyri fáa ein spaða av mold í gronina, sum tú plagar at taka til". Søgan um Tóvó er á tremur av harðskapi, girnd, kærleika, óndskapi og mongum øðrum, sum tilveran ser setta saman av. Vertur: Paula Gaard.
Høvi verður eisini at møta: Siri Ranva Hjelm Jacobsen, Bárður Oskarsson, Salla Simukka, Jakob Wegelius, Sissal Kampmann, Oddfríður Marni Rasmussen, Vónbjørt Vang, Sólrun Michelsen, Bergljót av Skarði, Zia Ískasdóttir, Khirvie Jacosalem Reinert, Rosely D. Reinert, Michele Querioz, Elena C. Joensen, Hilda Adzroey Thomsen, Jógvan Arge, Hjálmar Dam, Elsubeth M. Fossádal, Hanus Kamban, Katrin Ottarsdóttir, Arnbjørn Ó. Dalsgarð, Ingun Christensen, Sámal Soll, Oddvør Skarðhamar, Steintór Rasmussen, Lisbeth Nebelong, Elin Brimheim Heinesen, Heðin M. Klein, Flóvin Viderø, Jógvan Isaksen, Sjúrður Skaale, Joan Sørinardóttir, Vónbjørt Vang, Trygvi Danielsen, Jákup á Lakjuni, Kim Simonsen, Sóley Danielsen, Gunnvá Zachariasen, Kristina Sørensen Ougaard, Kinna Poulsen, Edvard Nyholm Debess, Magnus Johannessen, Óli Olsen, Páll Nolsøe, Dorit Hansen, Carl Jóhan Jensen, Svanhild Strøm, Marjun Biskopstø, Daniella Andreasen.
Nógv spennandi verður til børnini á bókadøgunum. Til dømis hetta:
Bókaklubbin bjóðar tær inn í ein spennandi og stuttligan heim við verkstovum, kappingum, upplestri og gandakendum upplivingum. Vitja básin hjá okkum í forhøllini. Vit hava allar tær nýggjastu barna- og ungdómsbøkurnar, góð tilboð, stuttligar gestir og bjóða sjálvandi eisini okkurt gott til góman. Ella kom og hugna tær í lounge’ini við eini forvitnisligari bók ella tekna eina bókamynd. Í básinum kanst tú eisini royna kustin hjá Harry Potter og taka eina kula mynd! Og niðri í Skálanum fara vit á verkstovu við Hvannpoppkorn og summardáafruktsalat. Um tú fylgir Orðagøtuni niðan á ovastaloft, kanst tú hoyra Søguskrínið, vitja á havsins botni, gera hvalspýggjur, leita eftir krossfiskum og síggja, hvussu eitt igulker sær út – bæði uttan og innan! Síggj eisini forvitnisligar framsýningar við myndum, pallmyndum og video, sum børn hava gjørt.


text:
Snildar fartelefonir verða meira og meira populerar. Tað er imponerandi at síggja t.d. Jón Bjarnason varpa og viðmerkja beinleiðis á svimjing.com/live via Kyte og onkur Nokia fartelefon. Í løtuni verður svimjing.com vitjað av 20-30 fartelefonum dagliga. Vit kunna vænta, at fleiri og fleiri fólk fara at lesa og varpa svimjitíðindir í fartelefonini í nærmastu framtíð. Tí vil eg vísa á Google Android Froyo sum fyribils besta loysn til tey, ið ætla sær at fáa sær eina nýggja fartelefon í 2010.
Í gjár vístu nørdarnir hjá Google, hvussu skjót Froyo er í mun til Eclair og iPad. Og hetta bleiv avmyndað í einari ‘breast stroke’ svimjikapping 🙂
Videobrotið havi eg sett til at byrja frá 17 min og 20 sek, tá svimjitestin verður víst.


text:
Dómaraskeið við Stórá fríggjadagin
Jan Smedemark | 08/03/16
Skipað verður fyri dómaraskeiði við Stórá fríggjadagin 11/3 kl. 17:00.
Endamáli við skeiðinum er m.a.:
Førleika menna tey, sum virka sum “heimadómarar” úti í feløgunum, soleiðis at tey hava kunnleika til fótbóltslógina, fyri at betri døma dystirnar har heimafelagið setir dómarar.
Dómarin er fyrireiking til FSF dómaran, tí skulu vit royna at fáa nakrar av luttakarunum at tekna til FSF dómaraskeiðið, sum verður 23. og 24. Mars 2016.
Dómarin
- Dómaraskeið á 4 tímar (ella har á leið)
- Upptøkukrøv: 14 ár
Evni sum verða viðgjørd:
- Generelt um døming, hvat og hvussu er tað at vera dómari
- Fríspark, – beinleiðis og óbeinleiðis
- Rangstøða
- Teori og praktik. – tekngeving og døming á vøllinum
Luttakararnir skulu ikki til nakra roynd, teir fáa eitt luttøkuprógv; men vit vóna at nakrir av luttakarunum tekna seg til “FSF dómaran”.
Skeiðið er ókeypis.
Tilmelding fer fram við ringja til 28 20 60 (Charlotta) ella 50 75 07 (Sigvald). Eisini er møguligt at senda eini boð umvegis FB.
Tilmeldingar freistin er Tórsdagin 10/3 kl. 18:00


text:
Esbjerg
Esbjerg er ein býur í Jútlandi í Danmark, býurin liggur við vesturstrondina í útsynningspartinum av landinum. Í býnum búgva 71 618 fólk (2014), hetta fólkatalið ger Esbjerg til tann fimtstørsta býin í Danmark. Rættiliga nógvir føroyingar fluttu til Esbjerg í kreppuárunum í 1990-árunum, og fleiri búgva har enn.
Býurin er høvuðsbýur í Esbjerg kommunu og størsta býarøkið í Vesturjútlandi við beinleiðis ferðasambandi til Kolding og Odense via motorveg E20 og jarnbreytina.
Havnin er drivmegin í Esbjerg, og nógv virksemi er innan offshore-vinnuna. Harumframt virkar Esbjerg Havn sum ferjulega. Býurin hevur einaferð verið størsta fiskivinnuhavnin í Danmark, men er tað ikki longur.
Í ein landnnyrðing av býnum liggur flogvøllurin Esbjerg Lufthavn.
Innan ítrótt er Esbjerg kent fyri sítt fótbóltsfelag EfB (Esbjerg forenede Boldklubber) og ishockeyfelagið Esbjerg Energy, ið spæla teirra heimadystir á ávikavist Blue Water Arena og Granly Hockey Arena.


text:
19. januar var seinasti dagur at innskriva børn í forskúla og 1. flokk.
Úrslitið av innskrivingini er, at komandi skúlaár vera 48 næmingar í forskúlanum og 41 næmingar í 1. flokki.
Vit eru sera glað um, at so nógv foreldur hava valt okkara skúla. Forskúlin er fullur, men nøkur pláss eru eftir í 1. flokki.
Í vár fer skúlin at seta seg í samband við tykkum fyri at bjóða tykkum á vitjan í skúlanum.
Foreldur eru vælkomin at venda sær til skúlan, um so er, at tit hava spurningar um komandi skúlaár.
Vælkomin í Sankta Frans skúla.
Vinarliga
Leiðslan


text:
Orð og lag: Ókendur
Týtt: Kajfinn Hammer
1. Í tíðarinnar skýming eg í undran standi her
og síggi síðstu glæmu av sól til viðar fer;
skjótt tekin Menn’skjusonarins skal síggjast himli á,
hvørt ófrelst hjarta gripið av ræðslu verður tá!
2. Í tíðarinnar skýming nú valdar opið stríð,
og mannabørn nú liva eins og á Nóa tíð!
Ein byggir, keypir, selur til undirhald og spæl,
ein gudleys mongd ei varnast tann dóm, sum koma skal.
3. Í tíðarinnar skýming til kríggj ein brynjar vilt,
á vígvølli mong túsund sítt blóð her hava spilt;
men hetta er bert byrjanin til føðiverkirnar,
tá fjøldin glatað biður seg fjala heyggjarnar!
4. Í tíðarinnar skýming mong spotta, háða so
og opið niðurtraðka hvørt heilagt Harrans boð.
Og mannahavið fylt hevur syndabikar sítt,
tey vrakað hava frelsu og hvør bert søkir sítt!
5. Í tíðarinnar skýming við ferð eitt fráfall stórt
sum krabbi um seg etur og hevur mong forført;
eitt verðsligtgjørt, gudsfremmant fólk, sum elskar spæl og fjant
frá heimsins døpru pallum sín tónleik hevur lænt!
6. Í tíðarinnar skýming ein svøvnur breiðir seg,
og mangar brúðarsálir í svøvnin finna veg!
Tá Jesus kemur aftur, so sum Hann hevur sagt,
man Hann tá finna trúnna? – Man nakar halda vakt?


text:
Sunnudagar eru so deiligir og ætli mær eisini at njóta hendan.
Tíðin bleiv flutt aftur í nátt, so vit fingu ein tíma longur. Lekkurt, og vit vóru tíðliga uppi. Veðrið var fantastiskt, so eg fekk hála hann sjálvan við ein gongutúr niðri við sjógvin. Áhh tað er so lekkurt at fara út áðrenn larmurin byrjar og bara njóta friðin. Fantastiska flott og sum balsam fyri sálina. Tað er jú umráðandi at fáa dagsljós. Sum eg fortaldi í blogginum, sum var í seinasta HON blaðnum, so er dagsljós við til at fyribyrgja at vit gerast tunglynt.
Vikuskifti er ikki altíð = frí, men tað kann saktans njótast fyri tað. Eg fái eina heilt aðra kenslu í kroppin tá fríggjadagurin kemur. Eg haldi tað verða so deiligt at eg sjálv sleppi at avgera hvat komandi dagarnir skulu innibera. Tað gevur mær gleði og frið.
Men gjárdagurin var fult bookaður. “Ha’ en rigtig god weekend” hendan setningin man eg hava sagt ofta í gjár. Eg var nemliga til arbeiðis. Fantastiskt at hava eitt arbeið, sum eg gleði meg til og njóti. Tímarnir flúgva avstað og bæði kundarnir og arbeiðsfelagarnir eru nakað so fittir. Tað er hugnaligt og eg kenni meg longu sum heima. Jólapyntið sum vit fingu í handilin mikudagin, ger ikki støðuna verri.
Sjálvt um eg eri glað fyri mítt arbeið so kann eg onkuntíð hugsi eg “Áhhh er tííími ikki til arbeiðis, eg vil heldur hava vikuskifti”, men so skjótt eg eri komin avstað, so haldi eg tað vera so øgiliga deiligt.
Eg veit ikki um eg eri tann einasta sum kenni til tankan, har júst teir morgnarnar eg veit eg skal í skúla ella til arbeiðis, hugsi eg um øll tey túsund tingini eg hevði gjørt um eg nú ikki skuldi nakað. Hetta er bara nakað eg billi mær inn ha? Um eg nú fekk eitt uppkall um at eg hevði frí, hevði eg so veruliga fari í sving við hasi túsund tingini?? Kanska.. kanska ikki. Men hatta kemur nokk aftur til tað at grasið ofta er grønari hinumegin vegin.
Til alla lukku minnist eg eisini til at venda tí og hugsa hvussu heppin eg havi verið at funnið eitt arbeið sum eg gleðist um og at eg av somu grund eisini fari at hava fleiri pengar til at kunna ferðast og annað. So alt í alt, so er støðan nokk so góð.
Útyvir arbeið í gjár hevur vikuskiftið verið sera avslappandi. Vit vóru í biograf í gjárkvøldið, til filmin “The acountant”. Góður filmur og sera áhugaverdur, tí høvuðspersónurin sum Ben Affleck spælur er autist. So fyri meg var hetta enntá aktuelt fyri mín lesna, sig so ikki tað.. So faktiskt gjørdi eg eitt sindur av skúlatingum eisini. Jaja, tað loysir seg at fara í biograf 😉 Men filmurin hevði meira at bjóða enn so, so eg vil heilt sikkurt viðmæla tykkum at fara og hyggja eftir honum. Kanska lokka sjeikin ella mannin við í biograf, so kann tað blíva ein lítil date! Wuhuuu, tað hava øll gott av! Vit hildu í hvussu er bæði at hesin filmurin var ordiliga góður. Hann bjóðaði nemliga uppá eitt sindur av hvørjum.
Nú ætli eg mær bara at njóta restina av degnum og rokast við øll hugskotini sum eru um at bresta í mínum høvdi.
M&K


text:
Líkning
Ein líkning er tvær framsagnir við javnatekni ímillum. Tað at loysa líkningar snýr seg um “at fáa x at standa einsamalt.” Líkningareglurnar tryggja, um tær verða hildnar, at javnvág framvegis er í líkningini, t.e. at javnateknið framvegis er í gildi, at báðar tær opnu útsagnirnar hava somu loysnamongd. Við tað at líkningar eru opnar útsagnir, hava tær grundmongd. Er í einari líkning, verður hon nevnd líkning á øðrum stigi. Líkningar á øðrum stigi kunnu setast upp á henda hátt: og tá siga vit, at tær eru skipaðar. Vit vita, hvørjir óbrigdlarnir , og eru, tá ið vit skulu loysa líkningina. Áðrenn vit kunnu loysa líkning á øðrum stigi, mugu vit skipa og umstytta hana er hon tað ikki frammanundan. Á sama hátt verður forskriftin hjá funktión á øðrum stigi skrivað sum liðastødd á øðrum stigi, sum verður sett javnt við y: . Er y-virðið javnt við null, er forskriftin líkning á øðrum stigi. Vit nevna loysnirnar hjá líkning á øðrum stigi røtur.
Ein ólíkning er tvær framsagnir við ójavnatekni ímillum. Ólíkningar kunnu verða loystar sum líkningar, men býta ella falda vit við negativum tali, venda vit eisini ójavnatekninum. Loysnamongdin hjá einari ólíkning er øll tey tøl, sum gera ólíkningina sanna. Tá ið vit loysa ólíkningar, mugu vit eisini gera tað sama báðumegin ójavnateknið.
Vit brúka fýra líkningareglur at loysa líkningar við:


text:
Sverri Egholm
02.09.2014 - 21:26
Tíðindi > Vinna & Tøkni > Tøkni & vísindi
Í gjár bórust tíðindini um at privatar nakin-myndir hjá kendum sjónleikarum og sangarum vóru lagdar út alment av einum teldusníki.
Sum skilst eru tað myndir av eitt nú Jennifer Lawrence, sum spælir við í m.a The Hugner Games filmunum. Eisini eru myndir av modellini Kate Upton og av sangaranum Ariana Grande komnar út alment.
Allar myndirnar vórðu lagdar út á myndadeilisíðuna, 4Chan, sum eftir hetta var óvirkin eina løtu vegna høgu vitjunartøluni.
Sambært heimasíðuni “The Next Web” er teldusníkarnir komnir inn umvegis “Find My Phone”, sum er eitt forrit á Apple telefonum, sum ger tað lættari at finna telefonina, um hon skuldi blivi burtur. Forritið koyrir umvegis iCloud, sum ger at alt títt tilfar verður samlað á netinum, so tú altíð kann fáa fatur á tí. Men hetta er óvist og Apple hevur onga viðmerking um hetta.
Hetta er ikki nakað sum passar Apple væl í løtuni, tí man væntar at risa stóra fyritøkan fer at almannakunngerða nýggju iPhone tá, og hon skal m.a hava møguleika til at vera lykilin til heim títt.
Í kvøld verður grein á portal.fo sum vísur, hvussu tú kanst tryggja teg betri móti teldusníkum.


text:
Til ber nú at ringja til 1 1 4
Nyhed • Jan 23, 2017 09:34 GMT
Samband við politiið ring 1 1 4
Fyri at gera tað einfaldari og skjótari at koma í samband við politiið, verður skipanin við tlf.nr. 1 1 4 nú sett í verk fyri Føroya Politi.
Hetta merkir, at tann sum ynskir samband við politiið til vanligar politiuppgávur, sum t.d. at fráboða eitt brotsverk ella bara hevur brúk fyri upplýsingum ella vegleiðing um eitthvørt, sum t.d. loyvi, pas ella annað, kann ringja til 1 1 4 í staðin fyri 351448, sum tó framvegis verður í brúki.
Í stuttum ber til at siga, at:
1 1 4 er nýggja telefonnummari hjá politinum:
- um tú vil fráboða eitt brotsverk og tað ikki krevur, at politiið skal koyra við útrykningi á staðið
- um tú hevur brúk fyri upplýsingum ella vegleiðing um t.d. pass, loyvir ella annað
- um tú hevur upplýsingar til politiið um brotsverk ella tílíkt.
Er tað bráðneyðugt, at koma í samband við politiið, skal tú ringja 1 1 2.
Ringjast kann til 1 1 4 uttan mun til, hvar í landinum ein býr.
1 1 4 svarar alt døgnið.
Vanliga tlf.nr. 351448 er framvegis virkið.


text:
Ingi Samuelsen
03.01.2018 - 08:54
Konsertferðin hjá danska sangaranum Kim Larsen og orkestri hansara, Kjukken, ið skuldi vera í januar, februar og mars í ár, er avlýst.
Orsøkin er, at hann hevur fingið staðfest krabbamein í bløðruhálskertlinum, prostata, skriva danskir miðlar.
Kim Larsen skrivar sjálvur soleiðis á Facebook-vanga sínum.
- Eg umberi mangar ferðir bæði áhoyrarum og fyrireikarum. Eg eri vorðin ein gamal býttlingur, og nógv ímóti mínum vilja, má eg ásanna, at mær tørvar tíð fyri at koma fyri meg aftur. Men eg rokni við at vera til reiðar aftur í summar, skrivar danska tjóðarskaldið.
Konsertferðin skuldi ætlandi byrja 18. januar við trimum útseldum konsertum í Amager Bio. Tær 24 fyrstu konsertirnar vóru allar útseldar, men atgongumerkini verða nú afturgoldin, upplýsir fyrireikarin, Jørn Jeppesen.
Beint fyri jól var Kim Larsen lagdur inn á Odense Universitetshospital. 72 ára gamli sangarin hevði trupulleikar í sambandi við, at hann var farin at taka ein nýggjan heilivág, upplýsti Jørn Jeppesen tá.
Les eisini: Kim Larsen innlagdur
Kim Larsen er ein av best umtóktu sangarum í Danmark nakrantíð. Sum einstaklingur hevur hann selt yvir tríggjar milliónir plátur umframt tær fimm milliónirnar, hann seldi sum sangari í bólkinum Gasolin.


text:
Í gjár bleiv John Daniel De La Cruz Guðjónsson frá Klaksvík heiðraður við “Admiral Carstens Mindebæger 2018” innan sjóverjuna í Danmark. Nógv fólk vóru komin saman á Nyholm í Keypmannahavn til “Danmarks Marineforenings Jubliarstævne”. Omman Vónbjørg og abbin Arthur Guðjónsson vóru til staðar og sjálvandi var eisini unnustan hjá John Daniel Ingrid har og hava Les meira…
Tottenham Hotspur ynskir øllum í Amerika góðan tjóðardag
4. juli hátíðarhalda tey í Amerika tjóðardagin hjá sær og við hesari myndini ynskir Tottenham Hotspur øllum í Amerika ein góðan tjóðardag. News.fo og Norðoyaportalurin ynskja eisini Amerika ein góðan tjóðardag. SáH
80 ára føðingardagur hjá Elsubu á Høvdanum Klaksvík
80 ára føðingardagur. Tann 14. juli fyllir Elsuba á Høvdanum 80 ár. Dagurin verður hildin 14. juli kl. 17.00 í Spaniastovu í Klaksvík og nakrar tímar fram. Tey, ið ynskja at hátíðarhalda føðingardagin saman við Elsubu, verða vinarliga biðin um at siga frá áðrenn tann 9. juli, tit kunnu tekna tykkum við at ringja til Les meira…
Sølvi Fossadalsá útlærdur Bankaatstøðingur
Fríggjadagin tann 1. juni á Norðoyastevnu bleiv Sølvi Fossadalsá útlærdur til Bankaatstøðingur í Norðoya Sparikassa og sigast skal, at tað var við prompt og pragt, har fleiri hundra møtti upp at ynskja honum tillukku ella var tað heldur at fáa sær softice, ballónir og annað gott frá Norðoya Sparikassa, ið skipaði fyri Norðoyastevnutiltakið við høvuðsdeildina Les meira…
Føroya Tele umboð fyri Apple í Føroyum
Nú Klokkan 12 fer Føroya Tele í Klaksvík at hátíðarhalda, at tey eru vórin Apple umboð í Føroyum. News.fo var og vitjaði í morgun og tá vóru tey sera upptikin at fylla í ballónir til børnini. Ein vøkur kaka var har eisini, so væntandi fáa tey vaksnu ein kaffimunn við onkrum lekrum omaná. Her nakrar Les meira…
Flaggdagshald í Klaksvík
Mikudagin, tann 25.apríl, verður Flaggdagshald í Vágstúnið, har Heini Ziska Dahl flytir fram røðu. Skrúðgongan fer av Parkeringsøkinum við Norðoya Sparikassa og yvir í Vágstún kl 14.00. Aftaná hátíðarhaldið, bjóða KFUM-&KFUK-skótarnir “Flaggdagskaffi” í KFUM&K. Har verður eisini skipa fyri Mat&Køkutombola. Vegna fyrireikararnar Skótalið Nólsoyar Pálls & KFUM-&KFUK-skótarnir


text:
- Tíðindi, mentan og ítróttur
Jóhanna á Bergi nýggjur stjóri í Atlantic Airways
Jóhanna á Bergi er 44 ára gomul, og hon hevur drúgvar royndir í leiðslu og nevndararbeiði. Seinastu níggju árini hevur hon verið stjóri á Faroe Ship. Hon hevur leiðsluútbúgving frá Robert Gordon University í Skotlandi, og harumframt er hon útbúgvin innan sølu og marknaðarføring á Danska Eksportskúlanum.
Jóhanna á Bergi hevur áður verið sølustjóri hjá JFK í átta ár, og eitt skifti var hon søluleiðari hjá Fiskasøluni niðri í Fraklandi. Umframt leiðarastørv hevur hon í nógv ár havt ymiskar nevndarsessir.
-Vit hava í Jóhonnu á Bergi funnið rætta stjóran at halda fram á settu kósini hjá Atlantic Airways, sum nevndin saman við Jørgen Holme og starvsfólkunum hevur tilevnað og sett í verk, síðani stjóraskiftið fyri hálvum øðrum ári síðani, tá ið Jørgen Holme var settur fyribilsstjóri. Jóhanna á Bergi hevur hollar leiðsluroyndir, og hon hevur røttu førleikarnar bæði innan sølu, leiðslu og búskap, staðfestir Niels Mortensen, nevndarformaður, í tíðindaskrivi.
Jørgen Holme tók í november 2013 fyribils við stjórastarvinum í Atlantic Airways í einum skiftistíðarskeiði, sum í mesta lagi skuldi vara tvey ár. Hann heldur fram sum stjóri, til Jóhanna á Bergi hevur sett seg í stjórasessin í seinasta lagi 1. september.
Týðandi leiklutur
-Eg gleði meg almikið at tæna føroyingum og føroyska samfelagnum sum stjóri í tjóðarflogfelagnum. Atlantic Airways hevur so sera týðandi leiklut í gerandisdegnum hjá okkum øllum, og eg vil gera mítt ítasta at víðarimenna flogfelagið okkum øllum at gagni, sigur Jóhanna á Bergi, komandi stjóri í Atlantic Airways.
Jóhanna á Bergi verður fjórði stjórin í Atlantic Airways, síðani flogfelagið varð stovnað 10. november 1987.
Sí eisini


text:
Trý ferðamannaskip hjá AIDA Cruises hava avlýst sína ferð til Føroyar í august og september. Grundgevingin er, at tey vilja verja síni ferðafólk móti møguligum bótum og fongsulsrevsing um tey skuldu sæð eina grind.
Magni Mouritsen, ið stendur fyri agentarbeiðinum í sambandi við nógv av ferðaskipunum, ið vitja í Føroyum og ikki minst Havnini skrivar á Facebookvanga sínum, at ferðavinnan er von við, at fólk ikki ynskja at koma orsaka av grindadrápi, og tað mugu tey um. Men at henda avlýsingin er øðrvísi:
– Vit skulu sjálvsagt sjálvi avgerða hvat vit gera ella ikki. Men tá orsøkin til fólk halda seg aftur er nakað, sum vit kunnu gera nakað við, so má man tala. Í orsøkini av avlýsingini stóð soleiðis:
“Please note that due to a new amendment in the law on whaling at Faroer Islands and out of a sense of responsibility towards our crew and our guests, as well as for reasons of animal welfare,
AIDA Cruises has decided to cease approaching the Faeroe Islands until further notice.”.
Magni vísir, at her eru broytingarnar í grindalógini orsøk til at fólk ikki vilja koma hendan vegin.
– Vit hava tosa við hesi feløgini og tað er serliga fráboðarnar skyldan sum ørkymlar tey. Úttlendingar halda, at vit geva stórar bøtur ella fonglsusrevsing, um vit ikki boða frá. Tað er har løgfrøðingarnir hjá hesum útlendskum fyritøkunum siga at “trupulleikin” liggur. Tað er revsuhóttar vágin í lóggávuni, sum teir útlendsku veitarnir ikki kunnu átaka sær.
Hann vísir eisini á, at tey hava sett seg í samband við landsins mynduleikar um hetta. Men har verður tað bert sagt, at hava ferðafólk ikki hug at koma hendan vegin, so er tað teirra trupulleiki.
Magni er sera bersøgin í síni niðurstøðu:
– Hyggi eftir hesi lógini enn einaferð. Straffi tey hart, sum gera ónáðnir tá grind er, ja bannið tey úr Føroyum. Men man kann for hundan ikki fáa bót fyri ikki at fráboða…nei nei sjálvmál!, skrivar Magni Mouritsen at enda.


text:
Avsláttaravtalur
Allir limir í Samtak fáa avsláttur frá fyritøkum, sum vit hava avtalu við.
ALVAL
10 % avsláttur av øllum vørum í handlinum hjá ALVAL á Tvøroyri (gass og grillir undantikið).
BALSLEV
10 % avsláttur av øllum vørum í handlinum hjá Balslev
TÒRSHAVNAR MASKINHANDIL
10 % avsláttur av øllum vørum í Tórshavnar maskinhandli
HJÀ KISSA
10 % avsláttur av øllum vørum í handlinum hjá Kissa
VÆLVERA FITNESS
Samtak limir fáa eitt mánaðarhald fyri 269 kr. (vanligur prísur er 369 kr.)
Limaskapurin gevur ókeypis atgongd til bólkavenjingar, styrkivenjingar, konditiónsvenjing, allar dagar í vikuni.
Útyvur hetta, fáa teir Samtak limir – ið taka av hesum tilboði – eisini, ókeypis venjingarvegleiðing og tilrættislegging av venjingarskrá.
Venjast kann í øllum venjingarhølunum hjá Vælvera Fitness, sum eru í:
- Tórshavn
- Runavík
- Vestmanna
- Vágur
VALDEMAR LÙTZEN
10 % avsláttur av øllum vørum í handlinum hjá Valdemar Lútzen
JÒGVAN WEIHE
10 % avsláttur av øllum vørum í handlinum hjá Jógvan Weihe
SALONG MADONNA
10 % av klipping í Salong Madonna
FOTOSTUDIO
10 % av myndatøku í Fotostudio
HOTEL HAFNIA
10% í Kafe Kaspar
TRYGD
10 % av øllum tryggingum hjá Trygd
ALFA BÒKAHANDIL
5 % av øllum
BLÓMUHANDILIN SUMMARDÁIN
5 % av øllum
ELHANDILIN EL-IN
10 % av øllum uttan hvítvørum
KBI
10 % avsláttur
LEIVUR ELLINGSGAARD, OPTIK OG SMÙKKUR
10 % av øllum
Minst til at vísa Limakortið, tá tú skal hava avsláttur.


text:
Ov nógv inngoldin pensjón 2006 - 200915-09-2010
1. oktober er seinasta freist at boða frá ov nógv inngoldnari pensjón í árunum 2006 - 2009. Ov nógv inngoldin pensjón, sum ikki er rættað áðrenn 1. oktober verður útgoldin við avgjaldi til landskassan
Útlit til metlága rentu09-09-2010
kundar við realkredittlánum, sum skulu rentutillagast 1. oktober 2010, kunnu vænta eina metlága rentu
Bústaðaprísgongdin fyrra hálvár 201009-09-2010
Bústaðaprísurin í høvuðsstaðarøkinum fall 9% annan ársfjórðing í mun til fyrsta ársfjórðing 2010, meðan hann øktist 52% í størri bygdum og býum og fall 23% í smærri bygdum
Videofrásagnir frá lesandi uttanlands06-09-2010
Ung fólk, ið eru kundar í Eik, og hava valt at fara út í heim at lesa, hava sent Eik videofrásagnir. Tey vísa og siga í videofrásagnunum frá um teirra uppliving av lestrarlandinum og útbúgvingini
9 nýggir næmingar í Eik06-09-2010
Níggju ung fólk eru í hesum døgum farin undir tvey ára lærutíð sína í Eik. Nýggju næmingarnir starvast á ymsum Eik deildum kring landið og gleða seg til at 'sleppa í gongd'


text:
Russland hevur hátíðarhildið herflota-dagin
29. juli, tað var ólavsøkudag, hátíðarhelt
Russland herflota-dagin. Boðað varð samstundis frá, at herflotin í næstum fær
26 nýggj skip.
Dagurin varð hildin
í Neva-ánni í St. Pætursburg, og 40 herskip, 38 hernaðarflogfør og 4.000
hermenn vóru við í tiltakinum.
Á hátíðarhaldinum
boðaði russiski forsetin, Vladimir Putin, frá, at 26 nýggj skip koma í flotan
seinast í hesum árinum. Fyrr í ár eru 15 nýggj skip komin í russiska herflotan.
Skip frá økinum
kring Baltalond, úr Svartahavsflotanum, og úr smáflotanum í Kaspiskahavinum
vóru við í hátíðarhaldinum, teirra millum Admiral Makarov, korvettin
Soobrazitelny og kavbáturin Dmitrov.
Russiski herflotin
stavar heilt afturi frá 1696.
Kelda: The Maritime
Executive


text:
Ari av Rana
12.02.2018 - 22:46
Mentan > Mentan > Tónleikur
Íslendski komponisturin Jóhann Jóhannsson, sum hevur vunnið eina Golden Globe og tvær ferðir hevur verið Oscar-tilnevndur, lat lív fríggjadagin. Jóhann gjørdist 48 ára gamal.
Jóhann Jóhannsson varð funnin deyður í síni íbúð í Berlin fríggjadagin. Enn er óvist hví Jóhann doyði.
- Vit hava mist ein av teimum mest evnaríku og framúrskarandi persónunum, sum vit nakrantíð hava havt æruna av at kenna og arbeiða við, skrivar Redbird Music Management, sum Jóhann starvaðist hjá.
Jóhann var ein av best dámdu komponistunum sum eru. Hann tvær ferðir tilnevndur til eina Oscar fyri sín tónleik. Í 2015 var hann tilnevndur ein Oscar fyri tónleikin í filminum “The Theory of Everything”, sum hann eisini vann eina Golden Globe fyri. Í 2016 var hann tilnevndur ein Oscar fyri tónleikinum í filminum “Sicario”.


text:
Múrurin
Bókaklubbin
- Síður: 304
- Útgávuár: 2017
- Upprunamál: enskt
- Innbinding: heft
- Rithøvundur: William Sutcliffe
- Týðari: Jenny Johannesen
Øll hesumegin múrin, har Josva býr, vita eitt: múrurin ger, at tú kennir teg tryggan. Og tú mást ikki fara yvir á hina síðuna.
Josva skjýtur fótbóltin inn á eina byggigrund og kemur fram á ein loyniligan tunnil. Bølamyrki tunnilin fer allan vegin inn undir múrin og yvir á forboðið øki, har hann ikki eigur at fara. Tá ið Josva kemur upp í dagslýsið hinumegin múrin, broytist lív hansara fullkomiliga.
Ein trettan ára gamal kann ikki bróta ein múr niður, men hann kann so nógv annað.
Ein skaldsøga til lesarar í øllum aldrum, sum er full av hita, vón og næstakærleika. Eitt ótrúligt bragd! - Financial Times


text:
- Tíðindi, mentan og ítróttur
- Eg eri ótrúliga rørdur
Tak niður
Olaf Johannesen fekk ársins heiðursvirðislønin til Reumert-virðislønahandanina, sum var í Skuepilhuset í Keypmannahavn í gjár.
Hetta er 20. ferð, at virðislønin, sum Bikubenfonden hevur sett á stovn, er latin sjónleikararum, leikstjórum og framførslum, sum hava vakt ans í donsku leiklistaverðini.
Søren Kaare Andersen, stjóri í Bikubenfonden, handaði Olafi Ársins heiðursløn, ið eisini var hæddarpunktið á kvøldinum.
Hann segði millum annað í grundgevingini, at Olaf ikki var ein vanligur sjónleikari, men ein framúrskarandi leikari, sum hevði eina einastandi yrkisleið í donskum sjónleiki.
Hetta er triðju ferð, at Olaf Johannesen fær eina Reumert-virðisløn. Bæði í 2015 og í 2016 vann Olaf Johannesen virðislønina fyri besta mannliga leiklut.
Í gjárkvøldið fekk Olaf Johannesen so heiðurslønina, sum verður latin serligum avrikum og serstakum talentum í danskari palllist. Umframt heiðurin fekk Olaf Johannesen eisini 200.000 krónur.
Les meira um virðislønahandanina í gjár og sí fleiri myndir frá kvøldinum her.
Videoupptøka: Hans Blaasvær
Sí eisini


text:
Niels Petersen
12.06.2016 - 10:23
Ítróttur > Ítróttur > Fótbóltur
Við einum teprum, men uppibornum 1-0 sigri vann USA seg í nátt víðari til fjórðingafinalurnar í Copa America, sum í ár verður avgreitt í júst USA. Amerikumenn spældu í nátt móti Paraguay, og útgangstøðið var tað sama fyri bæði liðini. Skuldu tey víðari úr bólkinum, mátti ein sigur til. Hann fekk USA, og sostatt er USA víðari, meðan semifinalisturin frá seinast, Paraguay er útsligin.
Kolumbia vann bólk A, hetta hóast tað endaði við 2-3 tapi til Kosta Rika í nátt. Kolumbia hevði longu tryggjað sær oddasessin í bólkinum, við at vinna teir báðar undanfarnu dystirnar, so pláss var til umrokeringar í hópinum. Um Kosta Rika skuldi spæla seg víðari, so skuldi vinnast á Kolumbia, umframt at USA og Paraguay skuldu deila stigini. Men soleiðis bleiv tað ikki.
Í kvøld spælur Ekvador móti Haiti og Brasil móti Peru
Úrslit og dystarskrá
USA - Paraguay 1-0 (1-0)
1-0: Clint Dempsey
Kolumbia - Kosta Rika 2-3 (1-2)
0-1: Johan Venegas
1-1: Frank Fabra
1-2: Frank Fabra (sjálvmál)
1-3: Celso Borges
2-3: Marlos Moreno
Dystir í nátt
kl. 23:30 Ekvador - Haiti
kl. 01:30 Brasil - Peru


text:
Eyðun Klakstein 01.01.2015 (14:54)
Løgmaður: Valið verður í heyst
Í seinasta lagi 29. oktober skal val verða til løgtingið, og politikarar og eygleiðarar tosa støðugt um, nær valið verður ásett. Ein møguleiki, sum hevur verið nevndur, er, at løgtingsvalið verður í vár, men í løtuni talar einki fyri hesum.
Kaj Leo Holm Johannesen, løgmaður, nevndi í nýggjársrøðuni gamlaárskvøld løgtingsvalið, sum er fyri framman:
- Næsta heyst skulu vit aftur á løgtingsval. Men politikkur skal snúgva seg um meira enn næsta løgtingsval. Samgongan hevur sett sær fyri at fáa javnvág á fíggjarlógini í 2016. Tí er týdningarmikið, at vit duga at halda aftur, segði Kaj Leo Holm Johannesen.
Harvið staðfesti løgmaður, at hann hugsar ikki um løgtingsval fyri summarferiuna.
Hinvegin liggja onkur politisk stórmál og lúra, og tey kunnu broyta umstøðurnar hjá samgonguni.
Árni Gregersen, sum skrivar um politikk í Sosialinum, roknar við, at 2015 verður eitt buldrasligt ár politiskt, og at serliga fýra mál kunnu skeikla politisku myndina, og harvið framskundað eitt løgtingsval.
Málini, sum sipað verður til, eru nýskipanin av fiskivinnuni, kanningin hjá Hans Gammeltoft-Hansen av viðurskiftunum kring Skálafjarðatunnilin, rættarmálið hjá Jørgeni Niclasen ímóti miðlafólki í sambandi við tollmálið og ásetingin av fíggjarkarmunum fyri 2015.
- Stendur tað til løgmann, so fáa vit ikki val fyrr enn í heyst. Búskapartølini ganga rættan veg, og veljarakannignarnar fyri Sambandsflokkin kunnu neyvan verða verri enn nú. So hann fer at halda fast um, at val verður í oktober. Hinvegin vil andstøðan hava val sum skjótast fyri at sleppa framat krakkunum í Tinganesi, skrivar Árni Gregersen í grein í Sosialinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hilmar Jan Hansen 23.07.2014 (22:18)
Torkil Veyhe fyrstur á mál
Torkil Veyhe bleiv fyrstur á mál á fyrsta teininum í súkklukappingini Volvo Kring Føroyar, sum byrjaði í dag við 117 kilometra landavegssúkkling úr Vágum til Klaksvíkar, umvegis Agnið á eystara armi á Skálafjørðinum.
Vinnandi tíðin hjá Torkil var tveir tímar 25 minuttir og 30 sekund, og somu tíð hevði tann næstfremsti, sum var Miroslaw Adam Zyrek úr Íslandi, og smáar tríggjar minuttir eftir teir kom Bjarke Vodder Nielsen úr Danmark á mál.
Í bólkinum H45, sum eru eitt sindur meira tilkomnir súkklarar, var Gunnar Dahl-Olsen framman fyri ávikavist Sverra Mohr Edvinsson og Boga Kristiansen.
Kvinnurnar skuldu saman við unglingum og motionistum súkkla ein styttri tein, sum var 60 kilometrar, úr Hósvík og beina leið til Klaksvíkar, og har var Elsa Berg fremst. Men tvær, Lisette Rosenbeck og Súsanna Skylv, valdu tó at súkkla longra teinin.
Hjá unglingunum vann Søren Hjalte Steinhólm framman fyri ávikavist Rúnar Bogason og Tóra Thorleifsson, og hjá motionistunum var Andras Joensen fremstu, og síðani áttu Jan Bo Petersen og Evald Rasmussen tey bæði næstu plássinum.
Í morgin er annar teinurin í Volvo Kring Føroyar á skránni, og tá er talan um 112 kilometra landavegssúkkling úr Havn og um Eiðisskarð og so aftur ígjøgnum Norðskálatunnilin aftur til Kollafjarðar og so niðan á Oyggjarvegin við málinum á Sornfelli.
Allir súkklararnir fara avstað frá Effostøðini í Gundadali klokkan 15, men tey, sum súkkla styttra teinin upp á 60 kilometrar, skulu bara til Hósvíkar at venda og fara so niðan á Sornfelli.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fyrsta Mósebók, kapittul 17
Guð ger sáttmála við Ábraham
v1
Tá ið Ábram var níti og níggju ára gamal, birtist Harrin fyri honum og segði við hann: «Eg eri Guð hin alvaldi; gakk fyri ásjón míni, og ver rættlátur,
v2
so vil eg gera sáttmála millum mín og tín og margfalda teg stórum.»
v3
Tá fell Ábram fram á ásjón sína, og Guð talaði við hann og segði:
v4
«Sí, tað eri eg, sum havi gjørt sáttmála við teg, at tú skalt verða faðir at mongum tjóðum,
v5
tí skalt tú ikki longur eita Ábram; men navn títt skal vera Ábraham, tí at eg geri teg faðir at fjølmongum tjóðum.
v6
Eg vil lata teg nørast í stórum, so at tú verður til tjóðir, og av tær skulu kongar koma.
v7
Mín sáttmála geri eg millum mín og tín og avkom títt eftir teg, ættarlið eftir ættarlið, ævigan sáttmála um, at eg skal vera Guð tín og avkoms tíns eftir teg.
v8
Og eg gevi tær og avkomi tínum eftir teg land útiseturs tíns, alt Kánáanland sum æviga ogn, og eg skal vera Guð teirra.»
Guð býður umskering
v9
Síðan segði Guð við Ábraham: «Men so skalt tú eisini halda sáttmála mín, tú og avkom títt eftir teg, ættarlið eftir ættarlið.
v10
Og hetta er sáttmálin, ið tit skulu halda, sáttmálin millum mín og tykkara, at alt kallkyn tykkara skal umskerast.
v11
Á holdi yvirhúðar tykkara skulu tit umskerast; og tað skal vera merki sáttmálans millum mín og tykkara.
v12
Hvørt sveinbarn tykkara, sum er átta daga gamalt, skal verða umskorið ættarlið eftir ættarlið, bæði tey, sum eru fødd í húsinum, og tey, sum eru keypt frá fremmandum, ið ikki eru fødd av tínum ættleggi.
v13
Umskerast skal bæði hann, sum er føddur í húsi tínum, og hann, sum er keyptur; og soleiðis verði sáttmáli mín ævigur sáttmáli á holdi tykkara.
v14
Men hin óumskorni, hann, sum ikki er umskorin á holdi yvirhúðar sínar, hann skal verða oyddur úr tjóð síni; hann hevur slitið sáttmála mín.»
Fyrijáttan um Ísak
v15
Framvegis segði Guð við Ábraham: «Sárai, kona tín, skal ikki longur eita Sárai, men Sára skal navn hennara vera;
v16
og eg vil vælsigna hana og geva tær eisini son við henni. Og eg vil vælsigna hana og gera hana ættarmóður at tjóðum; og tjóðkongar skulu koma av henni.»
v17
Tá fell Ábraham fram á ásjón sína og læði og hugsaði við sær: «Man hundrað ára gamal maður fáa barn, ella Sára, sum er níti ár, føða?»
v18
Tí segði Ábraham við Guð: «Gævi, at Ísmael mátti liva fyri ásjón tíni!»
v19
Men Guð svaraði: «Nei, Sára, kona tín, skal føða tær son, ið tú skalt nevna Ísak; við hann vil eg gera sáttmála mín, ævigan sáttmála fyri eftirkomarar hansara eftir hann.
v20
Men viðvíkjandi Ísmaeli havi eg bønhoyrt teg; eg vil vælsigna hann og lata hann nørast og fjølgast í stórum; tólv høvdingar skal hann gita; og eg skal gera hann til mikla tjóð.
v21
Men mín sáttmála geri eg við Ísak, ið Sára man føða tær um hetta mundið aftur í ársmótið.»
v22
Síðan endaði hann talu sína við hann. Og Guð steig upp frá Ábrahami.
Ábraham verður umskorin
v23
Tá tók Ábraham son sín Ísmael og allar, sum vóru føddir í húsi hans ella vóru keyptir, alt kallkyn av húsfólki Ábrahams; og hann umskar hold yvirhúðar teirra á hesum sama degi, eins og Guð hevði boðið honum.
v24
Ábraham var níti og níggju ára gamal, tá ið hann varð umskorin á holdi yvirhúðar sínar.
v25
Og Ísmael, sonur hansara, var trettan ára gamal, tá ið hann varð umskorin á holdi yvirhúðar sínar.
v26
Á hesum sama degi vórðu Ábraham og sonur hansara Ísmael umskornir.
v27
Og allir menn í húsi hans, bæði teir, sum vóru føddir í húsinum, og teir, sum vóru keyptir frá fremmandum, vórðu umskornir við honum.


text:
Í morgin verður runnið FM í hálvum marathon. Hetta er kapping eg nú í eina tíð hava fyrireikað meg til. Eri ógvuliga spentur, føli meg at vera í nøkurlunda formi, eri tó ikki í sama formi sum tá ið eg rann mítt besta hálvmarathon í 2004, hartil skal so eisini havast í huga at man er vorðin 7 ár eldri.
1. maj 2004 vann eg FM í ½ marathon við tíðini 1:19:10. Mín besta tíð er annars 1:18:45 til nýggjárshálvmarathon í 2004.
Veðrið hevur alt at siga um talan skal vera um at fáa eina góða tíð, og sum veðurgudarnir siga so verður veðrið ikki nakað serliga í morgin. Men okkum føroyingum líkt so vóna vit sjálvandi til tað síðsta at veðrið verður við okkum hóast alt. Undir øllum umstøðum so verður runnið, og eg fari at gera mítt ítarsta til at fáa eina so góða tíð sum gjørligt.